Bolja Advokatura | Platforma\nPokret za bolju advokaturu se zalaže i preduzeće organizovane i trajne aktivnosti da se advokatura u Srbiji stvarno ostvari i afirmiše kao institucija slobodnog građanskog društva, uz očuvanje svih svojih tradicionalnih vrednosti.\nPLATFORMA POKRETA ZA BOLJU ADVOKATURU\nAdvokatura je institucija slobodnog građanskog društva, u kome su građani nosioci suverenosti, u kome se ostvaruje vladavina prava, u kome je vlast organizovana po načelu podele vlasti i u kome se jemče ljudska prava i osnovne slobode propisane Ustavom i međunarodnim pravom. Pokret za bolju advokaturu se zalaže i preduzeće organizovane i trajne aktivnosti da se advokatura u Srbiji stvarno ostvari i afirmiše kao institucija slobodnog građanskog društva, uz očuvanje svih svojih tradicionalnih vrednosti.\nPokret za bolju advokaturu je inicijativa koja se realizuje u okviru i kroz postojeće organizacije advokatskih komora, a mogu joj se pridružiti svi advokati i advokatski pripravnici Srbije, potpisivanjem Deklaracije Pokreta ili na bilo koji drugi način izražavanjem podrške njenim ciljevima, zahtevima, načelima, principima i njenom programu koji su proklamovani u Deklaraciji i u ovoj Platformi za bolju advokaturu.\nPokret nastaje polazeći od ustavnog položaja advokature kao nezavisne društvene službe koja pruža pravnu pomoć i njene društvene odgovornosti za ostvarivanje vladavine prava u slobodnom građanskom društvu i za ostvarivanje ustavnih načela, ustavom garantovanih ljudskih prava i osnovnih sloboda, i polazeći od prava advokata da pored rada u organima komore mogu organizovati druge oblike aktivnosti radi razmatranja određenih tema i davanja inicijativa organima komore.\nPokret nastaje na osnovu svesti advokata:\nnajpre, da advokatura u Srbiji napušta svoja tradicionalna vrednosna opredeljenja, a da istovremeno ne uspeva da prilagodi svoju organizaciju i sistem vrednosti savremenim okolnostima, da ne uspeva da izgradi sistem odlučivanja koji bi obezbedio donošenje ispravnih odluka u cilju konsolidacije profesije, da je u velikoj meri ugrožena nezavisnost i autonomnost advokatske organizacije;\nzatim, da je teško materijalno stanje advokata i advokatskih pripravnika u Srbiji, što zajedno sa drugim činiocima eliminiše, pre svega, ekonomske, a zatim i druge predpostavke stvarne samostalnosti i nezavisnosti u obavljanju advokatrure, odnosno u pružanju profesionalne, stručne, pouzdane pravne pomoći;\nkonačno, da je u toku protesta advokata 2014. godine iskazano jedinstvo, solidarnost, visoka svest za sopstvenu društvenu odgovornost, da je jasno i pojedinačno iskazana spremnost hiljada advokata da se aktivno angažuju na afirmaciji vrednosti svoje profesije u službi ostvarivanja ustavnosti i zakonitosti u društvu.\n1. EKONOMSKA SIGURNOST I NEZAVISNOST ADVOKATA KAO USLOV ZA SLOBODNO I NEZAVISNO OBAVLJANJE PROFESIJE\nOsnovni uslov da advokat obavlja poslove advokature slobodno, nezavisno, savesno i požrtvovano, jeste njegova ekonomska, materijalna sigurnost i nezavisnost. Ekonomska, materijalna sigurnost i nezavisnost advokata se obezbeđuje širinom polja mogućeg profesionalnog delovanja advokata i ostvarivanjem principa solidarnosti u advokatskoj komori kao organizaciji obaveznog udruživanja advokata.\nPokret za bolju advokaturu se suprotstavlja svakom sužavanju polja mogućeg profesionalnog delovanja advokata u pružanju pravne pomoći i zahteva hitno uspostavljanje institucija solidarnosti i uzajamne pomoći u okviru advokatskih komora.\nPokret za bolju advokaturu se zalaže za jasan, transparentan i održiv sistem oporezivanja i drugih fiskalnih opterećenja poslovanja advokata, koji će biti baziran na realnim mogućnostima ostvarivanja prihoda u obavljanju advokature. Sistem oporezivanja i fiskalnih opterećenja ne sme biti uzrok smanjivanja konkurencije kvaliteta, stručnog i pouzdanog pružanja pravne pomoći u društvu od strane advokature.\nPokret se zalaže da advokatske komore težište svojih aktivnosti usmere na utvrđivanje realnog materijalnog položaja advokata, ali i na utvrđivanje i preduzimanje niza potrebnih mera da se materijalni položaj advokatata popravi.\n2. AUTONOMNA, NEZAVISNA I SLOBODNA ADVOKATSKA ORGANIZACIJA\nAdvokatska komora Srbije i regionalne advokatske komore u njenom sastavu su samostalne i nezavisne advokatske organizacije koje se na osnovu Ustava zakonom osnivaju, koje vrše javna ovlašćenja zakonom poverena, a pored toga obavljaju i druge poslove u interesu advokata, advokatskih pripravnika i advokature uopšte.\nPokret za bolju advokaturu se suprotstavlja svakom narušavanju, sužavanju ili eliminisanju samosalnosti i nezavisnosti advokatskih komora.\n3. OBAVEZNOST UČLANJIVANJA U ADVOKATSKU KOMORU\nAdvokatsku praksu mogu obavljati samo advokati i advokatski pripravnici upisani u imenike koje vode nadležne regionalne advokatske komore u sastavu Advokatske komore Srbije.\nPokret za bolju advokaturu se suprotstavlja otvorenom ili prikrivenom obavljanju advokatske prakse od strane bilo kojih subjekata koji nisu upisani u imenike advokata i advokatskih pripravnika koje vode nadležne advokatske komore ustanovljene na osnovu Ustava i zakona.\n4. OBAVEZNOST POŠTOVANJA ETIČKIH I MORALNIH PRAVILA, OPŠTIH PRAVNIH AKATA I ODLUKA ORGANA ADVOKATSKIH KOMORA\nSvi advokati i advokatski pripravnici su dužni da poštuju etička i moralna pravila, kao i opšta pravna akta, koja važe u Advokatskoj komori Srbije i regionalnim advokatskim komorama u njenom sastavu.\nPokret za bolju advokaturu se zalaže da se etička i moralna pravila, kao i opšta pravna akta Advokatske komore Srbije, kao i regionalnih advokatskih komora u njenom sastavu, zasnivaju na tradicionalnom sistemu vrednosti srpske advokature. Pokret zahteva da se u advokatskim komorama uspostavi sistem utvrđivanja disciplinske odgovornosti koji će obezbediti bezizuzetnu primenu i poštovanje svih važećih pravila u advokatskim komorama od strane svih advokata i advokatskih pripravnika.\n1. OČUVANJE MORALNIH I ETIČKIH VREDNOSTI\nPokret za bolju advokaturu se zalaže za doslednu primenu i implementaciju tradicionalnih moralnih i etičkih vrednosti i načela srpske advokature u praksi delovanja svakog advokata i advokatskog pripravnika i svih advokatskih komora u Srbiji.\nMeđusobno poštovanje između advokata i advokatskih pripravnika mora biti vraćeno na sam pijedastal vrhovne vrednosti advokature! Svako iskazivanje nepoštovanja, a posebno vređanje ili omalovažavanje kolega mora biti adekvatno sankcionisano u advokaturi. Međusobno poštovanje advokata i advokatskih pripravnika je osnovni uslov opstanka advokature!\nOdnos advokata i klijenta u pružanju pravne pomoći je prevashodno odnos ličnog poverenja i vernosti, pa se taj odnos ne sme vulgarno komercijalizovati. Kako se advokatura svesno i dosledno odriče komercijalizacije i marketinga advokatskih poslova, društvo joj poverava isključivo pružanje pravne pomoći. Isključivo advokatura može da pruža pravnu pomoć, jer samo advokatura zabranjuje komercijalizaciju i marketing odnosa poverenja između advokata i njegovog vlastodavca, klijenta.\nAko advokatura odustane od svoga koncepta ne-komercijalnog i ne-marketinškog odnosa prema praksi advokata, i ako dozvoli reklamiranje advokatskih usluga kao bilo kojih drugih, prestaje moralni osnov njenog ustavnog položaja u pružanju pravne pomoći koji sada ima. Pokret za bolju advokaturu se zalaže da odnos poverenja ne bude roba, kao što nisu roba ni ljudski organi, ljubav, polno opštenje… Zato se Pokret zalaže za očuvanje etičkih normi koje zabranjuju reklamiranje i nametanje advokata.\nKao odgovorna društvena služba, advokatura u okviru organizovanog sistema advokatskih komora, na zakonom propisani način obezbeđuje i besplatnu pravnu pomoć, na način i pod uslovima koji se propisuju zakonom.\n2. SOLIDARNOST I POMAGANJE U SLUČAJU SOCIJALNE UGROŽENOSTI\nPokret za bolju advokaturu zahteva hitno osnivanje institucija kroz koje će se ostvarivati principi solidarnosti u advokaturi i na osnovama solidarnosti, ravnopravnosti i pravičnosti obezbediti materijalna pomoć advokatima kojima je ugrožena egzistencija zbog bolesti, starosti i drugih činilaca socijalne ugroženosti.\nPokret se zalaže da se značajna novčana sredstva, kojima raspolažu Advokatska komora Srbije i regionalne advokatske komore u njenom sastavu, ali i nepokretnosti, pravo udela u restituciji nacionalizovane imovine velike vrednosti, većom inventivnošću i umešnim upravljanjem organa komora imovinom komora, stave u fukciju trajne finansijske potpore, prevashodno radi pomoći advokatima u stanju socijalne potrebe, ali i radi pomoći stručnog usavršavanja, posebno mladih advokata, i dodatnog osiguranja svakog advokata.\nSvaki advokat i advokatski pripravnik je dužan da se neprestno stručno usavršava i unapređuje svoja znanja i veštine.\nAdvokatske komore svojim članovima obezbeđuju stručno usavršavanje.\nPored odgovornosti po opštim pravilima građanskog i kaznenog prava, advokati odgovaraju za svoj rad svojim vlastodavcima, klijentima, ali i svojoj advokatskoj komori. Pravila odgovornosti propisuju se opštim aktima komora. Ta pravila moraju biti takva da izvesno doprinose očuvanju i unapređenju ugleda advokature u društvu.\nPokret za bolju advokaturu zahteva uspostavljanje efikasnog i stvarno autonomnog, samostalnog i nezavisnog sistema praćenja, kontrole i sankcionisanja poštovanja svih odluka advokatskih komora, etičkih, moralnih i pravnih pravila ponašanja i rada advokata i advokatskih pripravnika u obavljanju profesije.\n1. ADVOKAT, ORTAČKO ADVOKATSKO DRUŠTVO\nAdvokatska služba se može obavljati samo kao praksa advokata i kao delatnost advokatskih ortačkih društava, osnovanih kao društva lica.\nPokret za bolju advokaturu se suprotstavlja obavljanju poslova advokature od strane privrednih društava osnovanih kao društva kapitala (društva sa ograničenom odgovornoošću, komanditna društva i akcionarska društva). Treba otkrivati i sankcionisati svako delovanje, pa i prikriveno, u advokaturi u formi društava kapitala.\n2. ADVOKATSKE KOMORE\nPokret za bolju advokaturu zahteva modernizaciju i osavremenjavanje organizacije advokatskih komora, prevashodno u cilju lakše, sveobuhvatne i delotvorne komunikacije organa komora i advokata i advokatskih pripravnika – članova komora, uz pomoć savremenih informacionih tehnologija.\nPokret zahteva uspostavljanje organizacije advokatskih komora na osnovama obaveznog učlanjavanja, obaveznosti opštih akata komora za svakog člana, ali i slobode i ravnopravnosti u izražavanju mišljenja i stavova, što podrazumeva pravo i mogućnost da svaki advokat i advokatski pripravnik u izražavanju mišljenja ima jednaka prava i mogućnosti kao i drugi članovi, grupe članova i organi advokatskih komora.\nOdlučivanje u sistemu advokatskih komora treba da se prilagodi broju advokata i advokatskih pripravnika i modernim sredstvima komunikacija.\nU advokatskim komorama se uspostavljaju i održavaju pravila demokratskog izražavanja različitih mišljenja o svim temama od značaja za ostvarivanje uloge i značaja advokature u društvu. Pokret za bolju advokaturu se zalaže za modernizaciju tehničkih sredstava za ostvarivanje demokratske rasprave koja predhodi odlučivanju u advokaturi. U advokaturi se mora omogućiti ravnopravna afirmacija različitih mišljenja, stavova i predloga.\nSvi advokati imaju pravo da učestvuju u odlučivanju o svim pitanjima od značaja za advokaturu. Odluke se donose neposrednim učešćem svih advokata ili preko demokratski izabranih predstavnika u organe odlučivanja.\nPokret za bolju advokaturu se zalaže da se o najvažnijim pitanjima za ostvarivanje ustavnog položaja i društvenog značaja advokature odluke donose neposrednim učešćem svih advokata. Pokret se zalaže za uspostavljanje sistema donošenja odluka u advokatskim komorama koji će omogućiti neposredno učešće svih advokata u donošenju odluka o najvažnijim pitanjima za advokaturu i advokate, a to su: pitanja koja se tiču ostvarivanja ustavnosti, zakonitosti, podele vlasti i vladavine prava u društvu, pitanja koja se tiču ostavarivanja i očuvanja ustavnog položaja advokature, nezavisnosti i autonomnosti advokatskih komora, pitanja koja se tiču ostvarivanja slobode, samostalnosti i nezavisnosti svakog advokata u obavljanju profesije i pitanja koja se tiču materijalnog položaja advokata. Samo o ostalim pitanjima koja ne spadaju u najvažnija za advokaturu i advokate, odluke se mogu donositi od strane predstavnika advokata izabranih na slobodnim i demokratskim izborima u organe advokatskih komora.\n3. DOSTOJNOST KAO OSNOV POLITIKE PRIJEMA U ADVOKATURU\nSvoj društveni status, advokatura stiče i održava autoritetom koji se gradi decenijama, a gubi u jednom deliću sekunde. Ako su telo advokature Ustav i zakon, onda joj je duša „dostojnost“. Dostojnost svakog advokata za bavljenje advokaturom je zato od posebnog značaja za očuvanje autoriteta advokature, a time i njenog društvenog statusa.\nPokret za bolju advokaturu se zalaže da kriterijum dostojnosti bude osnovni i najvažniji kriterijum prijema u advokatski red. Ovaj kriterijum mora biti jasno i primenjivo definisan u opštim aktima advokatskih komora, a mora se primenjivati dosledno i bezizuzetno.\nAko teži društvenom statusu koji joj po prirodi pripada, advokatura mora kao merilo dostojnosti za obavljanje advokature primeniti načelo “opšteprihvaćenih moralnih pravila“ i princip „zlatnog pravila“, odnosno “ne čini drugom ono što ne želiš sebi“.\n4. PODMLAĐIVANJE ADVOKATURE\nAdvokatske komore su odgovorne za podmlađivanje i obnavljanje advokature. Advokati i advokatske komore obezbeđuju kontinuirano stručno usavršavanje i vežbanje advokatskih pripravnika, ali i etičko i moralno vaspitanje, kao pripremu za stupanje u advokatski red.\nPokret za bolju advokaturu se zalaže da se advokatura podmlađuje i obnavlja iz sopstvenih redova, odnosno iz redova advokatskih pripravnika. Pokret predlaže mere i aktivnosti kojima se pospešuje podmlađivanje i obnavljanje advokature iz redova advokatskih pripravnika i pomaže implementaciju tih mera.\nAdvokatura može biti društvena služba koja delotvorno pruža pravnu pomoć samo u društvu koje ima institucije vladavine prava, a u društvu čije institucije vladavine prava nisu stvarno samostalne i nazavisne, advokatura zajedno sa njima omogućava privid postojanja građanskog društva, podele vlasti i vladavine prava i tako postaje paravan autoritarnom upravljanju javnim i opštim poslovima, odnosno nedemokratskoj državi. Da tako ne bi postala antipod instituciji slobodnog građanskog društva, advokatura mora stalno da doprinosi izgradnji, samostalnosti i nezavisnosti instititucija vladavine prava, jer je to uslov i njenog vlastitog opstanka. U tome advokatura mora da zadrži svoj nepristrasni, neutralni i nezavisni položaj prema svim činiocima političkog života, odnosno političkim strankama, državnim organima, političkim ličnostima i organizacijama.\nPokret za bolju advokaturu će se zalagati i svojim aktivnostima istrajati na očuvanju sadašljeg ustavnog položaja advokature kao jedine, slobodne, autonomne i nezavisne, profesionalne društvene službe koja pruža pravnu pomoć.\nPokret za bolju advokaturu se zalaže za učešće advokature u pripremi svih zakona kojima se ostvaruje usklađen i harmoničan pravni poredak zasnovan na Ustavu. Pokret zahteva da advokatura svoje stručne i iskustvene potencijale stavi na rasplaganje državi i društvu u zakonodavnoj aktivnosti. Pokret uverava sve nosioce državne vlasti, koji ostvaruju nadležnosti u pripremi i donošenju zakona i drugih opštih pravnih akata, da korišćenje stručnih i iskustvenih potencijala advokature može samo da doprinese kvalitetu zakonodavne aktivnosti.\nPokret će stručno i argumentovano ukazivati na sve propise kojima se narušava ustavno-pravni poredak, a posebno primena ustavnih načela javnog prava, neposredna primena ustavom i međunarodnim pravom zajamčenih ljudskih prava i osnovnih sloboda, primena već dostignutih savremenih standarda u različitim oblastima privatnog i privrednog prava.\nPokret za bolju advokaturu će se zalagati za negovanje srpske pravne tradicije u svim pravnim oblastima, kako u zakonodavstvu tako i u praksi, i usprotiviće se svakom neosnovanom i nepotrebnom napuštanju srpske pravne tradicije u pravnom životu.\nPokret za bolju advokaturu zahteva ravnopravan i konstruktivan odnos sa sudovima i drugim činiocima pravosuđa, kao što su državna tužilaštva i strukovne organizacije sudija i državnih tužilaca, kako bi se omogućila delotvorna primena pozitivnih propisa u ostvarivanju prava građana u sudskim postupcima.\nPokret zahteva da se u postojećim okolnostima u kojima se vrši sudska vlast poboljšaju tehnički uslovi koji bi olakšali rad advokata i advokatskih pripravnika u svim sudovima i u svim fazama svih sudskih postupaka.\nPokret za bolju advokaturu se zalaže za doslednu primenu ustavnog načela podele vlasti u Republici Srbiji, samostalnosti državnih tužilaštava i nezavisnosti sudova. Pokret će, u tom cilju, kritički i javno ukazivati na sve propise, pojave i događaje kojima se narušava ili ugrožava ustavna podela vlasti, samostalnost državnih tužilaca u radu i nezavisnost sudova u suđenju.\nPokret za bolju advokaturu se zalaže za kritički i konstruktivan odnos advokature prema izvršnoj vlasti u ostvarivanju politike izvršne vlasti u društvu uopšte, a posebno u oblasti pravosuđa, organizacije državne uprave i vršenja upravne vlasti i javnih ovlašćenja, podele vlasti, pravne države i vladavine prava, ostvarivanja ljudskih prava i osnovnih sloboda zajemčenih ustavom i međunarodnim pravom. Pokret se zalaže da svi resursi advokature kao intelektualne, slobodne i nezavisne profesije budu uvek u službi slobode, demokratije i vladavine prava i drugih osnovnih principa slobodnog građanskog društva, prevashodno kroz doslednu i stručnu pravnu pomoć fizičkim i pravnim licima, ali i kroz javnu aktivnost advokatskih komora u cilju pravovremene, jasne, argumentovane i stručne kritike politike izvršne vlasti u oblastima od posebnog društvenog značaja.\nPokret zahteva da se u postojećim uslovima u kojima rade organi državne uprave i organizacije koje vrše javna ovlašćenja preduzmu tehničke mere koje bi maksimalno olakšale rad advokata kada zastupaju svoje klijente u upravnim postupcima koje vode organi uprave i organizacije koje vrše javna ovlašćenja.\nOBLICI ORGANIZOVANOG DELOVANJA U INSTITUCIJAMA\nAdvokati i advokatski pripravnici koji podržavaju Pokret za bolju advokaturu, samostalno i zajednički, trajno i organizovano:\nprate zakondavne aktivnosti u državi,\nučestvuju u zakonodavnim aktivnostima,\notkrivaju loša rešenja u pozitivnom pravu i preduzimaju mere kod nadležnih organa za donošenje propisa za izmene loših pozitivno-pravnih rešenja,\npreduzimaju inicijative za ocenu ustavnosti i zakonitosti propisa,\nprate politiku i praksu izvršne vlasti,\nprate praksu sudske vlasti kako u suđenju, tako i u organizaciji sudova,\nprate praksu tužilaštava i drugih institucija u pravosuđu,\nposebnu pažnju i značaj posvećuju praćenju i kritici propisa, pojava i događaja kojima se narušavaju i ugrožavaju ustavno načelo podele vlasti, samostalnost tužilaštava u radu, nezavisnost sudova u suđenju.\nVAN INSTITUCIONALNO DELOVANJE\nobaveštavaju opštu i stručnu javnost o propisima, pojavama i procesima u društvu, koje prate i kritikuju,\nsarađuju sa stručnim organizacijama kao što su udruženja pravnika i profesionalaca u oblasti pravosuđa,\nsarađuju sa organizacijama građanskog društva,\nostvaruju i međunarodnu saradnju posebno sa organizacijama advokata i pravnika.


Objavljeno ponedeljak, 26 februar 2018 15:14 |\nU periodu od 8 do 16 časova, juče su u Kliničkom centru Srbije (KCS) zainteresovani građani, i oni bez zdravstvene kartice, obavili 222 kardioloških pregleda, uradili 627 laboratorijskih analiza- (tumor markeri prostate PSA i jajnika CA 125 i nivo šećera u krvi) kao i 97 pregleda vezanih za dijetetiku, higijenu ishrane i gojaznost.\nPored toga, u ambulantama Klinike za očne bolesti građani su obavili i 289 oftalmoloških pregleda.\nDirektor KCS doc dr Milika Ašanin istakao je izuzetno zadovolјstvo velikim odzivom građana na ovu akciju Ministarstva zdravlјa, i naglasio da je to potvrda da u našem društvu jača kolektivna svest o značaju prevencije.\n„Klinički centar Srbije je, uskladu sa dobrom kliničkom praksom, učinio sve da građani efikasno, jednostavno i brzo obave preventivne preglede. Angažovali smo najbolјe stručne timove, veliki broj lekara i zdravstvenih radnika, svi su oni vredno radili u velikom broju ambulanti, i stoga ne čudi zadovolјstvo naših sugrađana koji su preglede obavili u našoj zdravstvenoj ustanovi. Moram da napomenem da su građani prepoznali značaj ove akcije Ministarstva zdravlјa, da su je apsolutno prihvatili, jer su svesni da je promocija prevencije i rane dijagnostike najbolјi način brige o sopstvenom zdravlјu. Ovim putem želim i da se zahvalim svim zdravstvenim radnicima KCS koji su i juče, kao i tokom svih prethodnih akcija preventivnih pregleda, radili izuzetno vredno, predano i posvećeno“, zaklјučio je Ašanin.\nPreventivne preglede za šest dana akcije do sada je obavilo blizu 120.000 građana. Ministarstvo zdravlјa najavilo je da će zbog velikog interesovanja građana i u narednim mesecima nastaviti sa organizovanjem ovakvih akcija.


clim@ takmičenje za održivu budućnost - prijavljivanje do 15.aprila\nFond za zeleni razvoj (GGF) pokrenuo je clim@ – takmičenje za inovativne firme i projekte, koji imaju potencijal da promene uobičajene načine poslovanja i ostvare pozitivan uticaj na klimu.\nSa idejom da podstakne smanjenje potrošnje energije, obnovljive izvore energije (OIE) i efikasnost resursa, kao ključne elemente za održivu budućnost, GGF poziva firme, startapove sa iskustvom, nevladine organizacije i sve druge relevantne organizacije, koje rade na plasiranju i razvoju koncepata spremnih za tržište u oblasti održive energetike i efikasnosti resursa – uključujuće energetsku efikasnost, smanjenje emisije CO2 i poboljšanje upravljanja vodama i otpadom, kao i upravljanja materijalima – da se prijave na takmičenje.\nclim@ traži inovativne pristupe finansiranju, nove poslovne modele ili koncepte, koji utiču na podizanje svesti i mobilizaciju novih ciljnih grupa, koje bi preduzele akcije u oblasti klimatskih promena, navodi se u saopštenju GGF-a, i dodaje da prijavljivanje traje do 15. aprila 2018. godine.\nSvi koji se prijave, imaju šansu da dobiju profesionalno mentorstvo u razvoju projekta, da svoju ideju predstave potencijalnim sponzorima i investitorima, i dobiju deo nagradnog fonda u ukupnoj vrednosti od 30.000 evra.\nPetnaest najboljih kandidata biće odabrano da predstavi svoje projekte u Frankfurtu, i da prisustvuje Forumu za održivu budućnost – skupu 200 svetskih lidera u klimatskoj i oblasti finansiranja održivog razvoja. Na samom događaju, tri od 15 projekata biće odabrano za finale i novu rundu predstavljanja projekata. Pobedniku je namenjeno 15.000 evra, a drugom i trećeplasiranom deset odnosno pet hiljada evra.\nclim@ takmičenje organizuje Finance in Motion GmbH u ime GGF Technical Assistance Facility (TAF), a sponzorišu Evropska komisija i nemačko Federalno ministarstvo za ekonomsku saradnju i razvoj (BMZ).\nFond za zeleni razvoj začet je kao javno-privatno partnerstvo u decembru 2009. godine, a u njegovom stvaranju učestvovali su nemačka KfW razvojna banka i Evropska investiciona banka (EIB), uz finansijsku podršku Evropske komisije (EK), nemačkog Federalnog ministarstva za ekonomsku saradnju i razvoj, Evropske banke za obnovu i razvoj Razvoj (EBRD) i austrijske razvojne banke OeEB.\nTagovi: clim@, EBRD, Evropska komisija, GGF, KfW\nPočetna » Vesti » Životna sredina » clim@ takmičenje za održivu budućnost – prijavljivanje do 15.aprila


Oland za ukidanje embarga Kubi\nPredsednici Kube i Francuske, Raul Kastro i Fransoa Oland\nPredsednik Francuske Fransoa Oland pozvao je Sjedinjene Države da ukinu pedesetogodišnji trgovinski embargo Kubi i obećao dalju podršku Francuske, dok ta komunistička zemlja reformiše svoju ekonomiju.\nOland je stigao juče u Havanu i on je prvi zapadni lider koji je posetio Kubu od kako su predsednik Raul Kastro i američki predsednik Barak Obama objavili, prošlog decembra, da traže načine za okončanje više od pedeset godina hladnoratovskog neprijateljstva.\nGovoreći na univerzitetu Havane, predsednik Francuske izjavio je da će Pariz učiniti sve što može kako bi mere koje su nanele štetu razvoju Kube mogle konačno da budu ukinute.\nOland, koji je ujedno i prvi francuski predsednik koji je postio Kubu, doputovao je u pratnji velike delegacije francuskih poslovnih ljudi koji su zainteresovani za proširenje trgovinskih odnosa dve zemlje, čija razmena trenutno iznosi 400 miliona dolara godišnje. Oland je potpisao više bilateralnih trgovinskih i obrazovnih sporazuma sa kubanskim zvaničnicima.


„NIKŠIĆKOM“ TREĆE UZASTOPNO ZLATO\nKvalitet Nikšićkog Piva još jednom je prepoznat na međunarodnom nivou. Na prestižnoj međunarodnoj selekciji kvaliteta Monde Selection dvije zlatne medalje dodijeljene su za kvalitet Nikšićkog Piva – pakovanja 0.33l i 0.5l u staklenoj boci. Ovo je treća godina uzastopno da Nikšićko Pivo osvaja zlatne medalje Monde Selection, zbog čega je Pivari „Trebjesa“ uručena i posebna nagrada – International High Quality Trophy....\nUSPJEŠNA PREDUZETNIČKA PRIČA\nRadionica za proizvodnju domaćih kora za pite, gibanice, baklavu Jugopek Zorice Zečević iz Jugovića primjer kako uz veliki trud i rad, finansijsku podršku Investiciono-razvojnog fonda učvrstiti temelje, osavremeniti, ali i proširiti proizvodnju i asortiman. "Nedavno smo počeli sa proizvodnjom integralnog hljeba koji pravimo od bijelog, ražanog i heljdinog brašna, kao i bijelog hljeba. Namjera nam je da tržištu ponudimo...\nRAST PROIZVODNJE I PRODAJE\nMesna industrija ,,Goranović“ u prošloj godini imala je rast proizvodnje i prodaje od 11,93 odsto u odnosu na 2016. godinu, saopštio je izvršni direktor i osnivač ove nikšićke kompanije Đorđije Goranović. On je najavio da bi ,,Goranović“ do kraja godine trebalo da počne izvoz i u jednu zemlju članicu Evropske unije. - Rast prodaje se prvenstveno odnosio na izvoz...\nMONTEŽIV: SUMNJIV KVALITET UVOZNE PILETINE\nZamrznuto pileće meso koje dolazi iz uvoza, a potrošačima je dostupno u maloprodajnim i ugostiteljskim objektima širom Crne Gore sadrži dva do osam puta više vode u poređenju sa mesom koje proizvodi "Monteživ“, saopšteno je iz te kompanije. Zaključci dobijeni istraživanjem, koje je kompanija obavila, a koji se mogu vidjeti na njihovom zvaničnom sajtu, sa sobom nose niz tehničkih, ali i...\nKAMP ZA MLADE PREDUZETNIKE\nInovaciono preduzetnički centar Tehnopolis u periodu od 20. do 22. jula organizuje prvi Kamp za mlade preduzetnike na Vučju, Nikšić. "Pozivamo sve zainteresovane mlade ljude iz Crne Gore koji imaju od 17 do 20 godina i koji žele da razviju osnovne preduzetničke vještine, nauče da razmišljaju i djeluju kao preduzetnici, da se prijave za prvi Kamp za mlade preduzetnike koji Tehnopolis...


Skupština Pančevo: odbornici odobrili koncesiju za obavljanje javnog prevoza -\n25. novembra 2019.01275\nTo znači da su odbornici odobrili sklapanje koncesionog ugovora za obavljanje javnog prevoza na teritoriji Grada i u međumesnom saobraćaju na 25 godina sa grupom privatnih prevoznika.\nKonzorcijum preduzeća koji će biti zadužen za obavljanje javnog prevoza putnika čine „Saga trans“ i „Dumeko“ iz Beograda i „Trans jug“ iz Obrenovca koje će u novom preduzeću imati 97 odsto vlasništva, dok će lokalna samouprava ostvarivati tri odsto vlasničkih prava.\nSaša Pavlov, gradonačelnik Pančeva pred odbornicima je rekao da Grad Pančevo sada ima obavezu da se do kraja ove godine sve linije prenesu sa JKP ATP na novo preduzeće, nakon čega će novoosnovana firma preuzeti i staničnu uslugu.\nTo je važno kako bismo u budžetu za narednu godinu predvideli sredstva za izvršenje ove komunalne usluge. Koncesionari imaju obavezu da u narednih 12 meseci izgrade novu autobusku stanicu na drugoj lokaciji i kupe 60 novih autobusa, od čega najmanje 10 već u prvom mesecu od preuzimanja javnog prevoza. Sva vozila moraju da zadovolje standard od minimum euro 6 motora. Ipak, imam najave da će već za dve nedelje koncesionari obezbediti 20 novih vozila za obavljanje javnog prevoza, rekao je Pavlov.\nKoncesionari imaju obavezu da po potpisivanju ugovora o koncesiji uplate 45 miliona dinara do kraja godine, a taj novac će biti namenjen za otpremnine radnicima koji neće biti potrebni u novom preduzeću.\nGradonačelnik Pančeva Saša Pavlov podsetio je da će koncesionari imati obavezu ulaganja u visini od najmanje 8 miliona evra. Obaveza Grada Pančeva je da obezbedi lokaciju za novu autobusku stanicu i da obezbedi saobraćajnu i drugu infrastrukturu, a u prvoj godini iz budžeta grada biće izdvojeno najviše 250 miliona dinara što će pokrivati troškove prevoza 13 postojećih povlašćenih kategorija građana.\nPrivatni partneri imaće obavezu i da svake godine obave analizu na svim linijama i daju predloge za eventualno otvaranje novih autobuskih linija.\nUjedno bih naglasio da radnici znaju da će uslovi rada u novom preduzeću biti bar na nivou dosadašnjeg, ali uvereni smo da će biti i mnogo mnogo bolji od dosadašnjih uslova, rekao je gradonačelnik Pavlov.\nPotpisivanje ugovora o koncesiji je hitno kako bi se do kraja godine isplanirao budžet grada za 2020. godinu za ovu komunalnu uslugu.\nRelated tags : atp pančevokoncesija za javni prevozodbornici pančevosaša pavlovskupština grada pančevaskupština pančevo\n16. februara 2021.0306\n20. januara 2019.015566


Vučić: U Srbiji se bolje živi samo to niko neće da prizna - Naši u svetu\nObjavljeno 18/06/19 u 11:30\nSRBIJA – Srbija je ekonomski snažnija nego ikada, ima rast, spušta javni dug, smanjuje nezaposlenost iz godine u godinu, rekao je predsednik Srbije Aleksandar Vučić. On je istakao da neće da odustane od politike kojom Srbiju izvlači iz krize.\nNaveo je da su postignuti istorijski rezultati, jer rade na smanjenju nezaposlenosti, javnog duga, povećanju plata i penzija, izgradnji infrastrukture, snaženju vojske i policije, jačanju nacionalne pozicije Srba i pozicije Srbije kao države.\nVučić je rekao da ćemo ove godine imati rast od 3,7 ili 3,8 odsto a bilo je planirano 3,5.\n„Sledeće godine se nadam da ćemo imati 4,5 ili 4,6 odsto. Kada govorim o tom rastu, treba objasniti da je BDP ukupna vrednost svega što stvorimo na godišnjem nivou. Ako svake godine stvorimo 4,5 odsto više, to znači da za toliko više možete da se zadužite, a da se ne zadužite, da povećate palte i penzije, a da to ne osetite“, rekao je.\nOn je kazao da je u vreme njegovih sadašnjih političkih protivnika rast bio minus 3,1 odsto, a da im je „šampionski rast“ bio 1,4 odsto u periodu od 2008-2012, pri čemu su izvedene privatizacije cele privrede.\nKazao je da svi kukaju da je gužva u celoj zemlji.\nOpoziciji je poručio da mu ne mogu ništa, jer, ističe, rezultati vladajuće stranke govore više, a ti rezultati su, ukazao je predsednik, bolja ekonomska situacija i petostruko snažnija vojska i policija i najavio da će ove godine njihovi pripadnici imati povećanje plata. Podseća, Srbija je imala jedan avion koji je „nekada mogao, a nekada nije mogao da poleti“, a da danas ima 14 aviona i najavio da će do kraja godine dobiti 19 helikoptera.\nIstakao je i da srpska policija danas ima mnogo bolju opremu i oružje, i upitao da li je neko priznao da je policija danas opremljenija i da dobro radi posao, kao i da li je neko primetio da nije bilo šest meseci mafijaškog ubistva u Srbiji. Tim pre što je, kako je istakao, „ova vlast uradila pet puta više nego drugi, od autoputeva, fabrika, pruga i svega drugog, na primer, otvaranja muzeja, pa čak i u sportu zbog velike podrške od strane države.\n„Da li ima okruga da nisam neku fabriku otvorio, možda jedan ili dva i to ću uskoro, a u nekim opštinama i po šest ili sedam fabrika sam otvorio. Neki nisu toliko ni za 20 godina. Rekli smo kada smo otvarali Meitu u Obrenovcu da će biti zaposleno 1.500 ljudi, pa su me napali kako lažemo pošto u ugovoru piše 750, iako smo im objasnili je to samo prva faza. A biće ukupno zaposleno 3.000 ljudi“.\n“Kada je stanje redovno u državi, onda ćivot Svetog Vasilija ne može da se pomeri”


Beta\t 7. februara 2016. 09:35\nOdluka Severne Koreje da ispali raketu dugog dometa radi, kako se ističe u Pjongjangu, lansiranja satelita u svemir, naišla je na oštru osudu svetske javnosti, a neke zemlje, smatrajući da je reč o raketi koja može da nosi nuklearnu bojevu glavu, zalažu se za postavljanje raketnog odbambenog sistema na Korejskom poluostrvu.\n“Severna Koreja je koristila tehnologije balističkih raketa, što predstavlja kršenje rezolucija Saveta bezbednosti i to uprkos zajedničkom apelu svetske javnosti protiv takve inicijative”, naglasio je generalni sekretar UN.\nVašington je oštro osudio potez Severne Koreje, kao destabilizujući i provokativan, a Tokio je naveo da je reč o akciji koja se “apsolutno” ne može tolerisati. SAD i Južna Koreja najavile su postavljanje antiraketnog štita na jugu poluostrva.\n“Evidentno je da takve akcije vode u ozbiljno pogoršanje situacije na Korejskom poluostrvu i u severoistočnoj Aziji i jako je štetno za bezbednost zemlje i regiona”, navelo je rusko ministarstvo spoljnih poslova.\nKim Džong-un: Tramp je poremećen, skupo će platiti zbog…


30.03.2020 u 19:19\nRusija ugrožava neprikosnovenu ulogu NATO-a u Evropi, pa i šire. Nisu u pitanju namere da se opstanak zapadnog saveza omete vojnim sredstvima. Naprotiv, reč je o ruci prijateljstva pruženoj u trenutku kad se svet suočava sa zajedničkim protivnikom, pandemijom virusa korona. U novonastalim okolnostima evroazijski džin pribegava američkom izumu, takozvanoj mekoj sili. Kako za „Evropsku pravdu” piše Viktorija Vdovčenko, protekle dane je obeležilo masovno sletanje ruskih vojnih aviona, prepunih medicinske pomoći i stručnjaka virusologa, na aerodrome u Italiji.\n29.03.2020 u 10:22\nBEČ – Evropski komesar za finansije Johanes Han smatra da će EU morati da se preispita u nekim oblastima, kako bi u kritičnim sektorima bila nezavisnija. Han je, u intervjuu bečkom dnevniku „Kronen cajtung”, na pitanje šta je EU konkretno u aktuelnoj situaciji uradila, kazao da je, pošto su mnoge države zatvorile svoje granice, obezbeđen neometani transport namirnica i medicinske opreme širom EU. „Time smo osigurali da su supermarketi puni. Istovremeno smo u Evropi podigli uspešno proizvodnju medicinske opreme. Organizujemo i zajedničke nabavke kako bi došli do hitno potrebne medicinske opreme po dobrim uslovima „, objasnio je on, prenosi Tanjug. Na konstataciju da je to tako zato što se dobija ta oprema jeftinije iz Azije, što se sada sveti, kazao da je to tako, i da je\n28.03.2020 u 07:57\nBERLIN – Bivši ministar spoljnih poslova Nemačke Zigmar Gabrijel izrazio je bojazan da bi Evropska unija mogla da se raspadne ukoliko ne bude bilo solidarnosti u suočavanju sa pandemijom koronavirusa. Nemačka bi, kako je Gabrijel rekao za „Bild”, trebalo da poveća svoju zaduženost kako bi mogla Italiji i Španiji finansijski da pomogne u savladavanju krize. „Meni treba neko da objasni zašto mi Nemci nismo, prilikom zaduživanja, do kojih je sada došlo, jedan odsto stavili na raspolaganje Italiji i Španiji kao pomoć privredi. Bio bih za to da čak i 10 odsto stavimo na raspolaganje. Ne verujem da bi bilo mnogo pobune ako bi 160 umesto 150 milijardi evra imali novo zaduživanje”, uveren je Gabrijel, prenosi Tanjug. Nekadašnji vicekancelar obrazložio je svoj stav time da je Nemačka\n26.03.2020 u 19:19\n„Ostanite kod kuće” ne važi za izbeglice\nOd libanske doline Beka do Jordana, od severa Sirije do iračkog Kurdistana, milioni izbeglica i interno raseljenih na Bliskom istoku su posle godina gladi i bolesti prepušteni na milost i nemilost virusu korona. „Ostanite kod kuće” je neostvarivo uputstvo ljudima koji kuću nemaju. Pobegli su od sirijskog građanskog rata ili od brutalnog terora Islamske države. Po desetinama palestinskih logora izbeglice decenijama žive u stabilnim naseljima, ali generacije dele isti skučeni prostor.\n26.03.2020 u 08:32\nPARIZ - Liderka desničarske stranke Nacionalno okupljanje i kandidat na prošlim predsedničkim izborima u Francuskoj Marin Le Pen izjavila je da je Evropska unija tokom pandemije novog korona virusa potpuno podbacila. Ona je za francuski Raša tudej rekla da EU ne samo da nije pokazala solidarnost i sposobnost da predvidi stvari i bude faktor koji će dati korisne političke smernice, već je donosila odluke koje su, prema njenoj oceni bile smrtonosne. „Prva stvar koja je bila je da ne ograničavaju kretanje ljudi. To je teška greška. Trebalo je prvo da ograniči protok ljudi, biljnih i životinjskih proizvoda da bi ograničila širenje virusa. Propustili su da uvide da je od životne važnosti da se zatvore granice i onemogući širenje epidemije”, rekla je Le Pen. Prema njenim rečima,\n25.03.2020 u 15:36\nNije verovatno da će virus nestati tokom leta\nBrisel - Nije verovatno da će novi korona virus nestati tokom leta, saopštila je danas Evropska agencija za kontrolu zaraznih bolesti. Rojters konstatuje da je to ozbiljno upozorenje da bi epidemija mogla da se nastavi i kada spoljne temperature porastu, ako ne budu preduzete mere za njeno zaustavljanje. Agencija navodi da ovo upozorenje ipak ostavlja malo prostora i za nadu da bi Kovid-19 mogao da se ponaša isto kao i drugi korona virusi koji su endemski za ljudsku populaciju, a koji se obično ne detektuju tokom leta, prenosi Tanjug.\nEU optužuje Rusiju za rat virusom dezinformacija\nTeorije zavere progutale su celu planetu za ova tri meseca otkako kovid 19 hara svetom. Kada su ljudi počeli da padaju po ulicama Vuhana zbog neidentifikovane teške upale pluća koja je izazivala gušenje, „zvanična” verzija je glasila da je sve počelo zbog toga što Kinezi jedu ono što zapadnjacima ne bi palo na pamet – slepe miševe, zmije, crve i ostalu gamad – i da je na taj način, zbog, najblaže rečeno, kulturoloških razlika između geopolitičkog Istoka i Zapada, virus prenet na čoveka. Druga teorija glasi da je virus „pobegao” iz svetski čuvene kineske laboratorije, koja se nalazi upravo u Vuhanu. Kinezi su dugo ćutali i borili se s virusom, a tek pre nekoliko dana je portparol Ministarstva spoljnih poslova rekao da je virus u Vuhanu podmetnuo američki vojnik. Dok američki predsednik


Javno preduzeće za upravljanje morskim dobrom Crne Gore je raspisalo 03. decembra, javni poziv po hitnom postupku za izvođenje radova po „Projektu hitnih interventnih radova u cilju zaustavljanja erozije\nplaže na zapadnom dijelu Ade Bojane, opština Ulcinj“ koji će trajati do 18. decembra 2020. godine.\nRazlozi hitnosti su povezani sa činjenicom da je u septembru 2020. godine usljed erozije prouzrokovane višegodišnjim djelovanjem rada morskih struja i vjetrova, došlo do sužavanja pješčanog pojasa, te\nugrožavanja imovine – bungalova HTP Ulcinjske rivijere, pa je koordinaciji sa Ministarstvom održivog razvoja i turizma , HTP Ulcinjska rivijera, Upravom za vode, Opštinom Ulcinj zaključeno da je neophodno preduzeti hitne mjere na zaštiti obale i objekata. Kao ishod zajedničkog sastanka predloženo je da se obezbjedi Projekat hitnih interventnih radova u cilju zaustavljanja erozije plaže na zapadnom dijelu Ade Bojane koji je i urađen od strane profesora Save Petkovića i koji sadrži hitne mjera koje je neophodno realizovati prije očekivanog nevremena u zimskim mjesecima.\nRadovima je predviđena nabavka, pakovanje i transport 1 500 džambo vreća za pakovanje pijeska (džambo vreće punjene pijeskom koje se koriste u hidrotehnici, a posebno za odbranu od poplava ili zaštitu morskih obala od erozija) za pravljenje napera. Naper će se postavljati u dužini 130 metara, dok će se u prvom redu napera postavljati osam vreća, pa je njegova širina u osnovi 8 metara. Preko njega dolazi drugi red, pa je kota napera, na njegovom kraju 1 metar iznad nivoa mora, dok se gornji red formira od 4 vreće, pa je širina napera u kruni 4 m, a sve prema Projektu hitnih interventnih radova u cilju zaustavljanja erozije plaže na zapadnom delu Ade Bojane.


13/01/2021 | 08:46 | Autor: SRNA\nNačelnici i gradonačelnici 26 opština i gradova u Republici Srpskoj predložili su, a lokalne skupštine usvojile, budžete za ovu godinu, ne mareći za Zakon o lokalnoj samoupravi Srpske koji predviđa da do 30. juna ove godine moraju da usklade broj zaposlenih sa brojem stanovnika u svojoj lokalnoj zajednici, piše današnji Glas Srpske.\nList navodi da prema tom zakonu, koji je usvojen 30. novembra 2016. godine i koji je trebao da stupi na snagu 30. juna 2019. godine, ali je njegova primjena odgođena za posljednji dan juna ove godine, u opštinskim i gradskim upravama moći će da budu maksimalno tri zaposlena na hiljadu stanovnika.\nUprkos tome, naglašava list, čelnici opština i gradova u budžetima za 2019. godinu predvidjeli su isti iznos sredstava za plate zaposlenih kao i u protekloj godini.\nKako se navodi u tekstu, Ministarstvo finansija Srpske dalo je saglasnost na predložene budžete.\n- Ukupno 26 jedinica lokalne samouprave Srpske dostavilo je Ministarstvu finansija prijedloge budžeta za 2021. godinu i svi su odobreni. S obzirom na to da izmjene Zakona o lokalnoj samoupravi stupaju na snagu u drugoj polovini tekuće godine, sredstva koja se tiču budžetske stavke "Rashodi za lična primanja zaposlenih" prilagođavaće se naknadno, po potrebi, pomenutim zakonskim izmjenama - naveli su iz ovog ministarstva.\nIz Ministarstva finansija podsjećaju na činjenicu da jedinice lokalne samouprave imaju samostalnost u preraspodjeli sopstvenih budžetskih sredstava po stavkama, kao i mogućnost rebalansa budžeta tokom fiskalne godine.\nNačelnik Kotor Varoša Zdenko Sakan potvrdio je za Glas Srpske da su u budžetu za ovu godinu planiran iznos sredstava za postojeći broj zaposlenih koji je gotovo identičan prošlogodišnjem i da je dobio saglasnost resornog ministarstva.\nI načelnik Sokoca Milovan Bjelica kaže da je predvidio otprilike isti iznos za plate kao i prošle godine.\n- Mijenjaćemo stvari u hodu i usvojiti rebalans ukoliko bude trebalo, ali ne isključujem mogućnost da ponovo bude odgođeno stupanje zakona na snagu - rekao je Bjelica.\nGlas Srpske navodi da Zakon o lokalnoj samoupravi kaže da maksimalan broj zaposlenih u gradskoj, odnosno opštinskoj upravi, ne može biti veći od tri zaposlena na 1.000 stanovnika, a izuzetak su lokalne zajednice sa manje od 5.000 stanovnika.\nPrema zakonu, odgovorno lice biće kažnjeno sa 5.000 KM ako ne postupi po ovim zakonskim odredbama.


Vesti online / Vesti / Hronika / Etoov ukradeni "Bentli" osvanuo na srpskoj granici\nSkupoceni automobil marke "Bentli" koji je po specijalnoj porudžbini pravljen za kamerunskog fudbalera Samjuela Etoa ukraden mu je u martu, a pronađen je na granici Srbije i Mađarske, piše internet portal "net.hr".\nKo je ukrao Etoov "Bentli"?!\nMađarski carinici su prilikom pregleda dokumenata jednog ukrajinskog državljanina ustanovili da serijski broj 150.000 evra vrednog "Bentlija" koga je vozio pripada nestalom vozilu fudbalera milanskog Intera. Ukrajinac se branio da nije znao da je vozilo ukradeno, ali je ipak priveden u policiju.\nKameruncu je automobil ukraden krajem marta ispred hotela "Šeraton" u Milanu i to tek nekoliko dana nakon što ga je kupio.\n"La Repubblica" je tada pisala da se automobil u momentu krađe nalazio u posedu Marka Arnautovića kome ga je Eto pozajmio. Dvadesetjednogodišnji austrijski reprezentativac srpskog porekla tada je igrao za Inter kao pozajmljen igrač iz holandskog Tventea, a ovog leta je pojačao Verder iz Bremena.


'PRLJAVI NOVAC' IZ CRNE GORE: 'Ulovljene' transakcije iz banke otvorene po zahtevu sestre Mila Đukanovića\n'PRLJAVI NOVAC' IZ CRNE GORE: 'Ulovljene' transakcije iz banke otvorene po zahtevu sestre Mila Đukanovića\nAutor: Glas javnosti 25.09.2020. u 09:22\nAmerički trezor za borbu protiv finansijskog kriminala podneo je izveštaj o transakcijama "prljavog novca" iz Zapad banke koja posluje u Crnoj Gori.\nTe transakcije, vredne oko 2,8 miliona dolara, realizovane su preko Zapad banke, a kontrolisane su prilikom realizacije i za svaku je bila priložena neophodna dokumentacija, a u skladu sa odredbama Zakona o sprečavanju pranja novca i finansiranja terorizma, saopšteno iz Zapad banke.\nDokumenti koji su procurili iz Mreže za borbu protiv finansijskog kriminala (FinCEN), pri američkom Ministarstvu finansija, a koje su potom obradili novinari Međunarodnog konzorcijuma istraživačkih novinara, pokazuju da je preko Zapad banke u Crnoj Gori u periodu od 2015. do 2017, obavljeno 15 sumnjivih transakcija.\nPrema podacima iz istraživanja u kojima je učestvovao i Bazfid (BuzzFeed), američka kompanija za digitalne medije, sa više partnerskih organizacija, sumnjive transakcije iz Crne Gore navodno su išle ka Češkoj, Šangaju i Hongkongu.\nPrve četiri sumnjive transakcije obavljene su ka banci Shanghai Pudong Development u Šangaju. Druge četiri evidentirane su krajem 2016, a realizovane su iz Zapad banke u najveću češku banku Češka Sporitelna A.S u ukupnom iznosu od 1.281.000 dolara.\nKrajem te i početkom 2017. godine realizovano je još sedam sumnjivih transakcija ka HSBC banci u Hongkongu, u ukupnom iznosu od 1.262.000 dolara.\n- Svaka realizovana transakcija je predmet obrade od relevantnih sektora banke a u analizi se redovno primenjuju indikatori za prepoznavanje sumnjivih transakcija, propisanih od Sektora za sprečavanje pranja novca i finansiranja terorizma. Ni jedna od pomenutih transakcija nije imala karakteristike sumnjive transakcije - tvrde iz Zapad banke.\nZapad banka od januara 2015. ima dozvolu za rad u Crnoj Gori, osnovala je grupa ukrajinskih biznismena a najveći akcionar je, prema podacima sa Montenegro berze, Ukrajinac Volodimir Kostelman.\nZahtev za odobravanje dozvole za njen rad podnela je advokatska kancelarija Ane Kolarević, sestre predsednika Mila Đukanovića.\nCrna GoraAna KolarevićPrljav novacZapad bankaVolodimir Kostelman\nPatrijarh PORFIRIJE: Crkva poštuje državu i institucije, a minimum što očekuje i želi je da uživa zakonska prava i slobode


Nedoumice u Moskvi zbog Lajčakovih izjava - Klix.ba\nBiH Nedoumice u Moskvi zbog Lajčakovih izjava\nNedoumice u Moskvi zbog Lajčakovih izjava\n27.12.2007. u 16:42\nNedavna izjava visokog predstavnika Miroslava Lajčaka u intervjuu lokalnim medijima o pravu, koje on navodno ima, i namjeri da koristi vanredna "bonska ovlaštenja" radi realizacije evropskih integracionih procesa BiH, koji izlaze van okvira Daytonskog sporazuma, izazvala je nedoumice u Moskvi, saopćeno je danas iz ruske ambasade u BiH.\n- Ruska Federacija, kao garant Daytonskog sporazuma, članica Upravnog odbora Vijeća za implementaciju Mirovnog sporazuma smatra takvu vrstu proizvoljnog i opasnog tumačenja mandata visokog predstavnika, koji je Lajčaku dodijelilo Vijeće sigurnosti UN-a, neprihvatljivim, kaže se u saopćenju.\nRusija podsjeća da su sredstva visokog predstavnika primjenljiva isključivo u onim slučajevima koji se neposredno odnose na implementaciju Mirovnog sporazuma.\nFunkcija specijalnog predstavnika EU koju Miroslav Lajčak paralelno obavlja, ne daje mu pravo da aktivira "poluge" Daytonskog sporazuma radi utjerivanja BiH u evropske standarde.\n- Svi slični pokušaji bili bi u suprotnosti s pristupom rukovodstva Evropske komisije, koje je više puta nedvosmisleno izjavljivalo o nedopustivosti nametanja evropske perspektive BiH korištenjem "bonskih ovlaštenja" visokog predstavnika, stav je Ruske Federacije.\nImajući u vidu praktično potpuno preusmjerenje Ureda visokog predstavnika na pravac EU zbog iscrpljenosti dejtonskog programa, u prvi plan izbija, u skladu sa zajedničkim stavom međunarodne zajednice, praktična realizacija programa predaje odgovornosti za sudbinu zemlje zakonski izabranim organima vlasti BiH i završetka rada OHR-a do 30. juna 2008., roka koji je usaglasio UO Vijeća za implementaciju Mirovnog sporazuma, kaže se u saopćenju.


"Statovac" kupio zemljište u "Zelenoj zoni" za izgradnju Dostributivnog centra - Dnevnik Juga\nHome / EKONOMIJA / „Statovac“ kupio zemljište u „Zelenoj zoni“ za izgradnju Dostributivnog centra\nSrdjan Stamenkovic 05/09/2019\tEKONOMIJA, Leskovac Leave a comment\nLeskovačka kompanija „Statovac“ kupila je zemiljište u Zelenoj zoni z aizgradnju Distributivnog centra.\nPotpisivanje ugovora vrednog 41,5 miliona dinara obavljeno je danas.\n-Leskovac je grad sa povoljnim poslovnim okruženjem što su potvrdili i brojni investitori. Drago mi je da je Statova prva leskovačka kompanija koaj je odlučila da ulaže u Zelenoj zoni, gde s eveć nalazi britanska kompanija Aptiv koja je uložila oko 25 miliona evra i do sada zaposlila izmeu 700 i 800 ljudi, sa ciljem da taj broj bude 2.500. I kada kažu da Leskovac napuštaju uspešni, mladi i obrazovani, ja se ne bih složio u potpunosti. Migracije su uvek bile prirodna stvar i uvek će ih biti, teško je vratiti one koji su otišli ali mi radimo na tome da zadržimo one koji sasa žive u našem gradu. U prilog tome govori i današnji dan kada lokalni investitor, koji ima sve preduslove za odlazak u inostranstvo, jer ima svoju ekspozituru u Hongkongu, i ima sredstava da gradi bilo gde u inostranstvu, on je odlučio da svoju kompaniju širi upravo u svom gradu – rekao je gradonačelnik Leskovca dr Goran Cvetanović na konferenciji za medije organizovanoj ovim povodom.\nGrad će uložiti dodatnih 30 miliona dinara za izgradnju saobraćajnice u dućini od 500 metara na parceli na kojoj će Statovac komerc graditi novi distributivni centar.\n-Zahvaljujem u ime kompanije Statova lgradskoj upravi na efikasnoj i uspešnoj saradnji. Trudimo se da ispratimo kriterijume i potrebe naših sugrađana, postepeno proširili smo poslovanje na teritoriji cele Srbije da bi danas izvozili u 15 zemalja u regionu i Evropskoj Uniji. Izgradnja najsavremenijeg distributivnog centra na ovom zemljištu, prva od tri zacrtane faze, kreće uskoro – najavio je Marko Marković, direktor „Statovac komerca“.\nTags Statovac Statovac komers Zelena zona\nPrevious U Beogradu predstavljen program 12. Festivala filmske režije LIFFE\nNext Protest učenika i roditelja Osnovne škole „Josif Kostić“\nKineski investitor zainteresovan je da na teritoriji grada Lekskovca otvori fabriku za proizvodnju heparina – …


Hiljadu ljudi ostaje bez posla u srpskim školama - Infobrif\nVest koja će zabrinuti mnoge roditelje prvenstveno zbog bezbednosti njihove dece osvanula je u dnevnoj štampi.\nObjavljeno 21.07.2018. u 08:42\nŠkole otpuštaju domare, a zapošljavaju psihologe (Ilustracija)\nBEOGRAD – Od jeseni deo nenastavnog osoblja postaće tehnološki višak, a posao će dobiti više stručnih saradnika, pišu Novosti.\nUnija sindikata čak tvrdi da bi oko hiljadu radnika održavanja moglo da ostane bez radnog mesta, a reč je o tetkicama, domarima, ložacima i drugom nenastavnom osoblju.\nUzbunjivač iz Krušika dobio rešenje o privremenom udaljenju…\nIstovremeno, ministar prosvete Mlade Šarčević najavio je da će u osnovnim i srednjim školama od jeseni raditi 155 psihologa, a u Ministarstvu za Novosti potvrđuju da će povećati broj stručnih saradnika i to zbog jačanja prevencije protiv nasilja, ali i zbog novina koje se uvode, poput karijernog vođenja učenika, ili nacionalnog ispitivanja obrazovnih postignuća učenika.\nDomariPosaoRadna mestaŠkolaŠkolstvoTehnološki višak\nDramatičan epilog sukoba Hamasa i Izraela u pojasu Gaze\nKoliko vrede Skupština Srbije i zgrada Parlamenta?


Pečnik: Nikada nije lako protiv Kragujevčana - Domaći fudbal, Fudbal, Top News\nPečnik: Nikada nije lako protiv Kragujevčana\nAleksandar Milosavljević 11.03.2014., 15:54\nReprezentativac Slovenije iz redova Crvene zvezde, Nejc Pečnik vrlo brzo se po dolasku u Beograd svojim igrama, driblinzima i profesionalizmom, u lepom svetlu predstavio navijačima najtrofejnijeg srpskog kluba.\nTakođe, među izabranicima Slaviše Stojanovića sa kojim je od ranije sarađivao u nacionalnom timu, uživa veliko poverenje. Na terenu uvek daje maksimum i u mnogim od do sada 18 odigranih susreta nacionalnog prvenstva bio je jedan od najboljih na terenu. U prvom kolu prolećne polusezone upisao se u strelce protiv Javora, što je bio njegov četvrti ovosezonski pogodak uz koje je zabeležio i tri asistencije. U narednom susretu protiv Radničkog iz Kragujevca Pečnik će imati priliku da uveća svoj golgeterski saldo.\n„Pre meča sa Napretkom igrao sam utakmicu za reprezentaciju što se donekle osetilo u mojoj igri. Svestan sam da nisam bio na očekivanom nivou i da moram i mogu bolje. Najvažnije je da smo pobedili, i ne vraćam se unazad, već se maksimalno trudim da spreman dočekam naredni izazov i duel sa Radničkim. U dobroj smo formi, imamo osam vezanih pobeda, međutim, ne želim da se bavim statistikom, jer to nije posao nas igrača. Mi želimo da pobedimo sve rivale do kraja i osvojimo prvenstvo“ – rekao je slovenački reprezentativac.\n[povezaneVestiEmbed naslov1=““ levo=“da“ povradio=“povezane“ horver=“vertikalne“ ]\nNjemu će susret u subotu biti treći ove sezone u kojima ukršta koplja sa Kragujevčanima. Posle pobede u gostima u 3. kolu, i trijumfa jesenas u Kupu, crveno-beli žele i treći put u sezoni da savladaju Radnički koji je u prethodnom kolu ubedljivo poražen na svom terenu i sigurno će kako bi popravio utisak, na Marakani želeti da se predstavi u najboljem svetlu.\n„Nijedna od dve odigrane utakmice sa njima nije bila laka. Sećam se da smo u Kragujevcu rano poveli, ali da smo se mučili da prelomimo utakmicu sve do samog finiša. I u Kupu je isto tako bilo teško, morali smo da uložimo mnogo truda i energije da bismo ih savladali. Imaju dosta dobrih pojedinaca i kvalitetan kolektiv. Ključ pobede vidim u tome, da od prvog minuta nametnemo naš stil igre i da budemo fokusirani svih 90 minuta. Padova tokom utakmice ne sme da bude“ – ističe Pečnik.\nTokom prethodna tri meča u drugom delu sezone navijači Crvene zvezde razvijali su barjake sa brojevima koji simbolizuju broj susreta do kraja sezone, odnosno potreban broj utakmica u kojima izabranici Slaviše Stojanovića treba da trijumfuju kako bi se sigurno domogli naslova šampiona. Protiv Radničkog na severnoj tribini zavijoriće se broj 12.\n„Ima još dosta da se igra. Lepo nam je u ulozi lidera prvenstva, međutim bod prednosti ne znači ništa. Idemo jednu po jednu utakmicu, ne razmišljamo mnogo unapred. Sigurno da verujemo da imamo kvalitet da budemo šampioni, ali sa druge strane ne padamo u euforiju“ – konstatovao je Nejc Pečnik.\nFK Crvena zvezdafk radnički 1923Nejc Pečnik\nPrethodna vest Zenit razmišlja o Kapelu\nSledeća vest Kako izgledaju guze Zvezdinih čirlidersica iz drugog ugla (VIDEO)\nZenit razmišlja o Kapelu\nKako izgledaju guze Zvezdinih čirlidersica iz drugog ugla (VIDEO)


Sindikat: RTV objavljuje lažne vesti i ponižava građane | Autonomija\n"Zbog komesarske uređivačke politike izgubljeno poverenje javnosti u pokrajinski javni servis"\n„RTV se ovim na najbesprizorniji način oglušila o standarde profesije i obmanula građane. Uostalom, i na snimcima koji su emitovani uz navedenu vest moglo se videti da incidenta nije bilo“, ukazuje se u pismu.\nTakođe, rukovodstvo su upozorili da ne prisiljava novinare i ostale zaposlene u RTV-u da učestvuju u kreiranju lažnih vesti „čiji jedini cilj je obmana javnosti i ‘zaštita’ političkih interesa vladajućih struktura“.\n„Pozivamo i urednike i urednice, kolege i koleginice, da ne podležu takvim pritiscima nadređenih u RTV-u i da poštuju standarde novinarske profesije, kao i zakonske obaveze javnog servisa. Pozivamo ih i da, ukoliko trpe pritisak da objave neistinite informacije, o tome obaveste Sindikat „Nezavisnost“ koji će im omogućiti pravnu zaštitu“, poručuje se u pismu.\nPodseća se i da je u informativnim emisijama na Prvom porgramu RTV prvi dan studentskih protesta apsolutno ignorisan, a da su drugog dana objavljivane samo reakcije funkcionera na proteste o kojima nije bilo ozveštaja i koji se po RTV nisu ni događali, „što takođe predstavlja opasnu obmanu javnosti i skrivanje informacija od građana“.\n„Prva informacija o tome da se u Novom Sadu dešavaju protesti objavljena je upravo u vesti o izmišljenom napadu na novinarsku ekipu RTV. Takvim izveštavanjem Radio-televizija Vojvodine apsolutno je prekršila osnovne standarde novinarske profesije kao i zakon o javnim servisima, te na najprizemniji način ponizila građane Vojvodine koji finansiraju pokrajinski javni servis“, ukazuje se u pismu.\nDodaje se i da zbog takvog načina izveštavanja i fabrikovanja neistina, „građani ponovo pogrdno izgovaraju ime naše kuće, čime se i novinari RTV dovede u neprijatnu situaciju jer je zbog komesarske uređivačke politike izgubljeno poverenje javnosti u pokrajinski javni servis“.\nSindikat UGS „Nezavisnost“ poručuje i da će nastaviti da prati dešavanja u Radio-televiziji Vojvodine i pritiske na novinare, te da je spreman da preduzme sve zakonske mere radi sprečavanja dezinformisanja javnosti i šikaniranja novinara u ovoj medijskoj kući.\n„Poručujemo i da u RTV-u postoji veliko nezadovoljstvo među zaposlenima zbog takve ‘uređivačke politike’ koja je potpuno urušila ugled pokrajinskog javnog servisa“, navodi se u otvorenom pismu sindikata „Nezavisnost“ JMU RTV.


6. јуна 2019. Muzika, Novi Sad, Vesti\nZbog najavljenog lošeg vremena, drugi po redu Dance park festival biće održan 14. i 15. juna ali na Novosadskom sajmu. Kako ne bi rizikovali vrhunsku žurku koja nam se sprema sredinom juna, organizatori su odlučili da je presele u ambijent koji će joj dati nezaboravnu i posebnu čar, koju samo rejveri znaju da osete. Da podsetimo, za dvodnevni spektakl, koji nam se sprema sledeće nedelje, biće zaduženi James Zabiela, strastvena Nakadia, moćni Jay Lumen, Metodi Hristov, Marko Nastić, Andrew Meller, Goya, TKNO, Rancha Tek, Miloš Vujović i mnogi drugi. Cena ulaznice za oba dana iznosi 1290 dinara, dok pojedinačna košta 790 dinara. Ovakva žurka se ne propušta, zato ako još niste nabavili svoje ulaznice, obezbedite ih već danas preko GIGSTIX-a.


Srpska još čeka 30 miliona maraka od UIO BiH - FILTER\n“Više puta smo o ovom problemu informisali Upravni odbor UIO i Savjet ministara. Objasnili smo im kakve je sve probleme izazvalo prinudno izvršenje pomenute sudske presude. Tada je skinuto i 1,4 miliona maraka sa depozitnih računa. Na tim računima nalazio se novac građana i pravnih lica koja su polagala depozite prilikom uvoza automobila u BiH. Dakle, građani čekaju taj novac, a mi ga nemamo jer je zaplijenjen”, rekao je “Glasu” načelnik Odjeljenja za komunikacije u UIO Ratko Kovačević.\n“Ljudi nas zovu svakodnevno i traže svoj novac nazad, a mi taj novac nemamo jer je on zaplijenjen”, kazao je Kovačević.\n“Sve odluke koje je Upravni odbor usvojio, mi smo sproveli. Odluke koje Upravni odbor nije usvojio na vrijeme nismo mogli ni sprovesti, jer nisu postojale”, naveo je Kovačević.\n“Očekujemo da prije svega bude donesena odluka o vraćanju novca građanima i obveznicima koji na ta sredstva, koja su uplaćena kao depozit u carinskim postupcima, čekaju već nekoliko godina”, podvukao je Kovačević.\n“Pokušali smo i da postignemo vansudski sporazum o izmirenju obaveza sa Ministarstvom finansija FBiH, imajući u vidu činjenicu da je riječ o novcu koji je raspodjelom UIO pripao FBiH, a trebalo je da pripadne RS. Međutim, sporazum o izmirenju obaveza nikada nije potpisan, iako je bio koncipiran tako da minimalno opterećuje budžet FBiH, a da novac naplaćen blokadom računa UIO bude vraćen”, kazali su “Glasu” u Ministarstvu finansija.\n“UIO ne može ta rješenja izvršiti zbog nedostatka novca na depozitnim računima i zbog toga trpi velike posljedice jer obveznici pokreću izvršne postupke i plijene novac sa jedinstvenog računa za koji su odgovorni”, podaci su Pravobranilaštva BiH.\nTags: 30 miliona maraka Republika Srpska Sud BiH UIO BiH\nPrethodna Sutra predavanje o izazovima u plasteničkoj prizvodnji\nSledeća Dodik podnio krivičnu prijavu protiv Turkovićeve i Alkalaja


EU pripreme za drugi talas korona virusa - Sandžak Haber - Sandžačke Internet Novine\nNaslovna COVID 19 EU pripreme za drugi talas korona virusa\nEU pripreme za drugi talas korona virusa\nBRISEL – Evropska komisija predstavila je hitne kratkoročne mere kako bi se EU pripremila i po mogućstvu predupredila novo širenje infekcije virusa COVID19.\nMere obuhvataju pojačano testiranje, praćenje kontakata, nadgledanje i mapiranje klastera zaraze i olakšano snabdevanje zaštitnom opremom, lekovima i medicinskim uređajima kroz EU mehanizme hitnih javnih nabavki i strateških zaliha.\nU Briselu navode da je neophodan stalni oprez i brz odgovor Komisije i zemlja članica kako bi se zaustavilo širenje virusa i izbegla nova zatvaranja.\n„Opreznost, pripremljenost i koordinacija su neophodne kako bi se sprečilo novo širenje korona virusa. Pozivamo na jaku i zajedničku akciju kako bi zastitili naše građane i podržaćemo zemlje članice u tome”, poručila je komesarka za zdravstvo Stela Kirijakides.\nU Briselu ocenjuju da je mnogo toga urađeno na suzbijanju epidemije, ali i upozoravaju da virus COVID19 i dalje cirkuliše\nPredložene mere podrazumevaju i pravovremenu razmenu informacija, podršku ugroženim grupama, kao što su starije osobe, osobe s postojećim zdravstvenim problemima i one sa margina društva kao i psihološku podršku gađanima.\nU Briselu dodaju da je u narednom periodu potrebno smanjiti teret sezonskog gripa većom vakcinacijom i drugim tretmanima kako bi se izbegao dodatni pritisak na već opterećene zdravstvene sisteme.\nPrethodni tekstĐerlek: Stanje u Novom Pazaru i dalje opasno, danas dosta stabilnije\nSledeći tekstU Srbiji još 351 pozivitan na covi, 11 pacijenata preminulo, 169 na respiratoru


Poreski tretman prihoda fizičkog lica nerezidenta koji ostvaruje u Republici Srbiji - Biljana Trifunović\nPoreski tretman prihoda koje fizičko lice – rezident Sjedinjenih Američkih Država ostvaruje u Republici Srbiji po osnovu radnog angažovanja na poslovima izvršenja ugovora finansiranog iz IPA fondova Evropske unije\nKada fizičko lice – državljanin i rezident Sjedinjenih Američkih Država ostvari prihod po osnovu svog radnog angažovanja kao stručnjak uključen u poslove izvršenja ugovora koji je finansiran iz IPA fondova Evropske unije za realizaciju projekta „Prevencija i borba protiv korupcije“, taj prihod ne podleže obavezi plaćanja poreza na dohodak građana u Republici Srbiji, kao ni doprinosa za obavezno socijalno osiguranje\n(Mišljenje Ministarstva finansija, br. 430-00-653/2019-04 od 13.5.2020. godine)\n„1. Sa stanovišta poreza na dohodak građana i doprinosa za obavezno socijalno osiguranje:\nOkvirni sporazum između Republike Srbije i Evropske komisije o pravilima za sprovođenje finansijske pomoći Evropske unije Republici Srbiji u okviru instrumenta za pretpristupnu pomoć – IPA II („Sl. glasnik RS – Međunarodni ugovori“, br. 19/2014 – dalje: Okvirni sporazum o IPA II), koji je ratifikovan 29. decembra 2014. godine, predstavlja pravni osnov za sprovođenje saradnje koja se odnosi na finansijsku pomoć Evropske unije Republici Srbiji u okviru instrumenta za pretpristupnu pomoć (IPA II).\nOdredbom člana 28. stav 2. tačka g) Okvirnog sporazuma o IPA II propisano je da dobit ili prihodi ostvareni na osnovu ugovora sa Unijom oporezuju se u Republici Srbiji u skladu sa nacionalnim/lokalnim poreskim sistemom, s tim da su fizička i pravna lica, uključujući i strano osoblje i STS, rezidente ili osnovane u državi članici Evropske unije ili drugoj zemlji prihvatljivoj na osnovu IPA II van korisnika IPA II, koji izvršavaju ugovore Unije, izuzeti od poreza na dobit ili prihode u Republici Srbiji, uključujući porez po odbitku i prelazne ili privremene poreze.\nSa stanovišta oporezivanja prihoda fizičkih lica, prema odredbama člana 7. stav 2. Zakona o porezu na dohodak građana, dalje: ZPDG, rezident Republike Srbije jeste fizičko lice koje:\nČlanom 32. stav 1. ZPDG propisano je da obveznik poreza na prihode od samostalne delatnosti je fizičko lice koje ostvaruje prihode obavljanjem delatnosti iz člana 31. tog zakona.\nObveznik iz stava 1. člana 32. ZPDG je fizičko lice koje je upisano u registar kod nadležnog organa, odnosno organizacije, a porez na prihode od samostalne delatnosti plaća na oporezivu dobit (preduzetnik), odnosno na paušalno utvrđeni prihod (preduzetnik paušalac), saglasno stavu 2. člana 32. ZPDG.\nObveznici koji plaćaju porez na stvarni prihod, odnosno oporezivu dobit od samostalne delatnosti koji vode poslovne knjige po sistemu prostog ili dvojnog knjigovodstva sastavljaju godišnji poreski bilans (član 50. stav 1. ZPDG).\nObveznik iz člana 32. ZPDG, osim preduzetnika paušalca, koji vodi poslovne knjige u skladu sa članom 43. st. 2. i 3. tog zakona dužan je da poresku prijavu i poreski bilans podnese nadležnom poreskom organu najkasnije do 15. aprila godine koja sledi godinu za koju se utvrđuje porez (član 93. stav 1. ZPDG).\nImajući u vidu navedenu odredbu Okvirnog sporazuma o IPA II iz koje proizilazi da je u konkretnom slučaju poreski tretman prihoda koje ostvaruju strana fizička lica (rezidenti države članice Evropske unije ili druge države prihvatljive na osnovu IPA) koja izvršavaju ugovore koje finansira Evropska unija, uređen međunarodnim sporazumom – Okvirnim sporazumom o IPA II, ukazujemo da su prema članu 16. stav 2. Ustava Republike Srbije („Sl. glasnik RS“, br. 98/2006) opšteprihvaćena pravila međunarodnog prava i potvrđeni međunarodni sporazumi sastavni deo pravnog poretka Republike Srbije i da se neposredno primenjuju.\nSaglasno navedenoj odredbi pomenutog međunarodnog sporazuma, kada fizičko lice – državljanin i rezident Sjedinjenih Američkih Država ostvari prihod po osnovu svog radnog angažovanja kao stručnjak uključen u poslove izvršenja ugovora koji je finansiran iz IPA fondova Evropske unije za realizaciju projekta „Prevencija i borba protiv korupcije“, taj prihod ne podleže obavezi plaćanja poreza na dohodak građana u Republici Srbiji, kao ni doprinosa za obavezno socijalno osiguranje. Imajući u vidu odredbu člana 28. stav 2. tačka g) Okvirnog sporazuma o IPA II, potrebno je da to fizičko lice dokaže status rezidenta države članice Evropske unije ili druge zemlje prihvatljive na osnovu IPA II van korisnika IPA II (u konkretnom slučaju, Republika Srbija je korisnik IPA II).\nKada se navedeno fizičko lice za potrebe pružanja predmetnih usluga u okviru realizacije pomenutog projekta, saglasno zakonu, registruje u Republici Srbiji kao preduzetnik koji u poreskom smislu ima status preduzetnika paušalca koji se prema ZPDG opredelio da porez na prihode od samostalne delatnosti plaća na paušalno utvrđeni prihod, u tom slučaju u obavezi je da porez i doprinose plaća po rešenju poreskog organa. Kako se obaveza utvrđuje shodno uslovima, kriterijumima i elementima iz ZPDG, to za paušalno oporezivanje nije od značaja stvarna visina i izvor prihoda.\nAko se, imajući u vidu opisane okolnosti, navedeno fizičko lice opredeli da porez na prihode od samostalne delatnosti plaća na stvarni prihod, kao preduzetnik dužan je da vodi poslovne knjige po sistemu dvojnog knjigovodstva u skladu sa zakonom kojim se uređuje računovodstvo. Obveznik poreza na prihode od samostalne delatnosti koji vodi poslovne knjige podnosi poresku prijavu i poreski bilans u skladu sa ZPDG. Imajući u vidu odredbu člana 28. stav 2. tačka g) Okvirnog sporazuma o IPA II, radi ostvarivanja poreskog izuzimanja iz tog člana potrebno je da lice dokaže status rezidenta države članice Evropske unije ili druge zemlje prihvatljive na osnovu IPA II van korisnika IPA II, kao i da prihod potiče od njegovog radnog angažovanja u poslovima izvršenja ugovora koji je finansiran iz IPA fondova Evropske unije za realizaciju pomenutog projekta.\nSaglasno načelu fakticiteta, poreske činjenice utvrđuju se prema njihovoj ekonomskoj suštini i u svakom konkretnom slučaju poreski organ utvrđuje činjenično stanje od značaja za opredeljenje poreske obaveze po osnovu prihoda fizičkog lica.\nSa stanovišta poreza na dodatu vrednost:\nOdredbama člana 3. Zakona o porezu na dodatu vrednost, propisano je da su predmet oporezivanja PDV isporuka dobara i pružanje usluga (dalje: promet dobara i usluga) koje poreski obveznik izvrši u Republici uz naknadu, u okviru obavljanja delatnosti, kao i uvoz dobara u Republiku.\nPrema odredbi člana 5. stav 1. ZPDV, promet usluga, u smislu ovog zakona, su svi poslovi i radnje u okviru obavljanja delatnosti koji nisu promet dobara iz člana 4. ovog zakona.\nPoreski obveznik (dalje: obveznik) je lice, uključujući i lice koje u Republici nema sedište, odnosno prebivalište (dalje: strano lice), koje samostalno obavlja promet dobara i usluga, u okviru obavljanja delatnosti (član 8. stav 1. ZPDV).\nSaglasno stavu 2. istog člana ZPDV, delatnost iz stava 1. ovog člana je trajna aktivnost proizvođača, trgovca ili pružaoca usluga u cilju ostvarivanja prihoda, uključujući i delatnosti eksploatacije prirodnih bogatstava, poljoprivrede, šumarstva i samostalnih zanimanja.\nPrema odredbi člana 10. stav 1. tačka 1) ZPDV, poreski dužnik, u smislu ovog zakona, je obveznik koji vrši oporezivi promet dobara i usluga, osim kada obavezu plaćanja PDV u skladu sa ovim članom ima drugo lice.\nPoreski dužnik, u smislu ovog zakona, je primalac dobara i usluga, ako strano lice nije obveznik PDV u Republici, nezavisno od toga da li u Republici ima stalnu poslovnu jedinicu i da li je ta stalna poslovna jedinica obveznik PDV u Republici (član 10. stav 1. tačka 3) ZPDV).\nPrema članu 10a stav 1. ZPDV, strano lice koje u Republici vrši promet dobara i usluga za koji postoji obaveza obračunavanja PDV, odnosno promet dobara i usluga za koji je propisano poresko oslobođenje sa pravom na odbitak prethodnog poreza u skladu sa ovim zakonom dužno je da odredi poreskog punomoćnika i da se evidentira za obavezu plaćanja PDV, nezavisno od iznosa tog prometa u prethodnih 12 meseci, ako ovim zakonom nije drukčije uređeno.\nStrano lice koje u Republici vrši promet dobara i usluga iz stava 1. ovog člana isključivo obveznicima PDV, odnosno licima iz člana 9. stav 1. ovog zakona, kao i promet usluga prevoza putnika autobusima za koje se kao osnovica za obračunavanje PDV utvrđuje prosečna naknada prevoza za svaki pojedinačni prevoz, u skladu sa ovim zakonom, nije dužno da u Republici odredi poreskog punomoćnika i da se evidentira za obavezu plaćanja PDV (član 10a stav 2. ZPDV).\nSaglasno stavu 6. istog člana ZPDV, poreski punomoćnik stranog lica u ime i za račun tog stranog lica obavlja sve poslove u vezi sa ispunjavanjem obaveza i ostvarivanjem prava koje strano lice u skladu sa ovim zakonom ima kao obveznik PDV (podnošenje evidencione prijave, obračunavanje PDV, izdavanje računa, podnošenje poreskih prijava, plaćanje PDV i drugo).\nMalim obveznikom, u smislu ovog zakona, smatra se lice koje vrši promet dobara i usluga na teritoriji Republike i/ili u inostranstvu, a čiji ukupan promet dobara i usluga u prethodnih 12 meseci nije veći od 8.000.000 dinara, odnosno koje pri otpočinjanju obavljanja delatnosti procenjuje da u narednih 12 meseci neće ostvariti ukupan promet veći od 8.000.000 dinara (član 33. stav 1. ZPDV).\nOdredbom stava 6. istog člana ZPDV propisano je da se ukupnim prometom iz stava 1. ovog člana smatra promet dobara i usluga iz člana 28. stav 1. tač. 1) i 2) ovog zakona, osim prometa opreme i objekata za vršenje delatnosti i ulaganja u objekte za vršenje delatnosti za koja naplaćuje naknadu (dalje: ukupan promet).\nSaglasno odredbi člana 38. stav 1. ZPDV, obveznik koji je u prethodnih 12 meseci ostvario ukupan promet veći od 8.000.000 dinara dužan je da, najkasnije do isteka prvog roka za predaju periodične poreske prijave, podnese evidencionu prijavu nadležnom poreskom organu.\nU skladu sa navedenim zakonskim odredbama, preduzetnik koji u Republici Srbiji nema prebivalište, a koji je u Republici Srbiji obavljao delatnost tako što je isključivo pružao konsultantske usluge obvezniku PDV sa sedištem u Republici Srbiji na osnovu ugovora zaključenog polovinom 2017. godine, nije imao niti ima obavezu da odredi poreskog punomoćnika iz člana 10a ZPDV i da se evidentira za obavezu plaćanja PDV u Republici Srbiji. Međutim, ako se konkretni preduzetnik evidentirao za obavezu plaćanja PDV u skladu sa ZPDV, poreski tretman prometa konsultantskih usluga koji taj obveznik PDV pruža u Republici Srbiji određuje se u skladu sa ZPDV.\nNaime, odredbom člana 24. stav 1. tačka 16a) ZPDV propisano je poresko oslobođenje sa pravom na odbitak prethodnog poreza za promet dobara i usluga koji se vrši u skladu sa ugovorima o donaciji zaključenim sa državnom zajednicom Srbija i Crna Gora, odnosno Republikom, ako je tim ugovorom predviđeno da se iz dobijenih novčanih sredstava neće plaćati troškovi poreza, u delu koji se finansira dobijenim novčanim sredstvima osim ako ratifikovanim međunarodnim ugovorom nije drukčije predviđeno, uz napomenu da je način i postupak ostvarivanja predmetnog poreskog oslobođenja uređen Pravilnikom o načinu i postupku ostvarivanja poreskih oslobođenja kod PDV sa pravom na odbitak prethodnog poreza („Sl. glasnik RS“, br. 120/2012, 40/2015, 82/2015, 86/2015, 11/2016, 21/2017, 48/2018, 62/2018, 44/2018 – dr. zakon, 104/2018, 16/2019 i 80/2019 – dalje: Pravilnik). S tim u vezi, imajući u vidu da je u članu 28. Okvirnog sporazuma o IPA II sadržan pravni osnov za ostvarivanje poreskog oslobođenja za promet usluga koji se vrši u skladu sa ugovorom o donaciji navedenog u članu 24. stav 1. tačka 16a) ZPDV, na promet predmetnih usluga PDV se ne obračunava i ne plaća ako su pružene licu iz člana 27. Pravilnika i ako je postupljeno u skladu sa procedurom koja je propisana tim pravilnikom.“


SAD: Koji delovi vlade su zatvoreni?\nTanjug 23. decembra 2018. 23:37\nVAŠINGTON – Pojedini delovi američke vlade – ministarstva i agencije – neće raditi dok se za njih ne budu obezbedila sredstva, a pošto oba doma Kongresa i predsednik Donald Tramp nisu uspeli da se dogovore oko usvajanja budžeta za federalnu vladu.\nMeđu ministarstvima pogođenim ovim raspletom je ministarstvo za unutrašnju bezbednost, koje je nadležno za Agencije za bezbednost granica i carina, imigraciju, za Administaciju za bezbednost saobraćaja, Obalsku stražu i Tajnu službu.\nVećina federalnih agencija, poput ministarstava odbrane i pošta, već imaju obezbeđena sredstva za rad i nastaviće da rade normalno, međutim, oko 800.000 zaposlenih u ministarstvima za unutrašnju bezbednost ili saobraćaj i drugima pogođeni su ovim zatvaranjem, prenosi Glas Amerike.\nOko 420.000 ljudi, čija su radna mesta označena kao „suštinska za funkcionisanje sistema“ moraće da nastave da rade bez plate, dok je oko 380.000 ljudi poslato na prinudni odmor.\nSvi koji budu radili bez plate biće plaćeni čim Kongres usvoji budžet.\nOsim ministarstva za unutrašnju bezbednost, pogođeni su i Služba za nacionalne parkove i ministarstvo za nekretnine i urbani razvoj i za saobraćaj, u koje spadaju Uprava za federalnu avijaciju, Uprava za federalne autoputeve, Kontrola vazdušnog saobraćaja…\nPogođena je i izvršna kancelarija predsednika SAD u kojoj rade i zaposleni u Kancelariji za budžet koja pomaže predsedniku u kreiranju finansijske politike i budžeta.


U organizaciji Opštinskog odbora Zelene stranke Palilula, a u prostorijama ekološkog udruženja „Eur Burlan Federlong“, u Ovči je, u utorak 30. Januara, održana još jedna tribina na temu primene čistih tehnologija u poljoprivredi.\nNa samom početku predavanja, tokom uvodne reči, Božidar Mićić, predsednik Saveta Zelene stranke za saradnju sa OCD, naglasio je da je transfer znanja postao jedan od najvažnijih resursa bogatstva nekog društva. To je ilustrovano primerima dostignuća u domaćoj robotici, koja su u svoje vreme bila revolucionarna, a na kojima se danas zasniva veliki deo tehnologije koja se koristi u projektovanju i izradi robota, u industrijski i tehnološki najrazvijenijim zemljama u svetu. Danas mi iz tih zemalja za velike pare kupujemo tehnološka rešenja, umesto da ista takva mi prodajemo njima. Uvod je završen konstatacijom da je podrška domaćim idejama koje su u interesu građana jedan od imperativa Zelene stranke.\nU nastavku je Mato Zubac, predsednik Srpske akademije izumitelja i naučnika iz Novog Sada, prisutne zemljoradnike najpre upoznao sa mogućnostima primene fitofolijarnog navodnjavanja u sušnim periodima i izneo egzaktne podatke koliko to poboljšava prinose po hektaru i samim tim povećava zaradu. Potom ih je upoznao i sa ekonomskom perspektivom sađenja „energetskih vrba“ kao sirovine za dobijanje – proizvodnju energije koju možemo koristiti u samom domaćinstvu ili je plasirati na otvorenom tržištu. Uz brojne prednosti kao što je i mogućnost sađenja na zemljištima lošije kategorije (IV,V,VI klasa), saznali smo i da nakon određenog broja godina (20 godina je period eksploatacije) zemljište na kojem je sađena energetska vrba poboljšava svoj kvalitet i prelazi u višu kategoriju. Veoma prijatno iznenađenje bilo je i angažovanje samih zemljoradnika u diskusiji, koji ne samo da su imali pitanja vezana za ovu tematiku, već su pokazali i solidnu upućenost u ovu materiju.\nOpšti utisak prisutnih bio je da su učešćem na tribini obogaćeni novim znanjem i idejama.\nTeme: Obnovljivi izvori energijeZelena strankazaštita životne sredinepoljoprivreda\nZelena stranka osuđuje napad na naše sugrađane!\nZelena stranka najoštrije osuđuje gnusni napad na naše sugrađane, koji[...]\nZelena stranka potvrdila je učešće na Prolećnom zasedanju Saveta Evropske[...]\nZelena stranka počela je akciju podele torbi za kupovinu, u[...]


Natalija predvodi 39 fudbalera na malom Kupu konfederacija\nMali "Kup Konfederacija" igra se u Vrnjačkoj banji. Nema trofeja, pobednika i poraženih, a takmiče se deca iz Internacionalne škole fudbala "Atakante" u tome ko će više da uživa i duže da bude nasmejan. Na čelu kolone je Natalija Vorkapić, a za njom ide još 39 fudbalera.\n"U ekspediciji koja uživa u Vrnjačkoj banji je 40 mališana, među kojima pored beogradskih klinaca imamo i internacionalce. 'Atakante' ima igrače i iz Nemačke, Italije, SAD. A specijalno za ovu priliku pojačao nas je i Lazar Spasojević, iz Australije. Zapucao je čak iz Perta. Sa tri kontinenta smo sastavljali ovaj drim tim", uz osmeh kaže Jovanović, nekadašnji prvotimac Hajduka sa Liona, Sinđelića i internacionalac u Nemačkoj i Hong Kongu.\n"Kamp je zamišljen kao idealan završetak sezone. To je već naša lepa navika, tradicija koju negujemo i unapređujemo. Opuštanje uz loptu koji svi toliko volimo. Verujte, svaki trening je fudbalski raj u Sportskom centru 'Raj", dodao je Jovanović.\nFontanu fudbalskih i životnih želja pred spavanje zamišljaju: Dimitrije Obradović, Aleksandar Ljujić, Kristijan Tošić, Kosta Veselinović, Marko Rapajić, Bogdan Ilić, Marko Milak, Marko Vlahović, Pavle Marić, Stefan Bačanović, Marko Odalović, Nikola Topalović, Dušan Videnović, Natalija Vorkapić, Luka Spasić, Luka Šulejić, Filip Bratić, Vukašin Milićević, Lazar Leo, Novak Mitić, Aleksa Jovanović, Andrej Gruber, Aljoša Popović, Marko Pajić, Marćelo Antonioni, Luka Mićić, Petar Borisavljević, Ilija Bacić, Tomas Štraus, Kodi Fric, Nik Nagi, Timi Nagi, Lazar Spasojević, Kaleb Okman, Ruben Okman, Vuk Marić, Enriko Markiteli, Ajden Furnari, Filip Drageljević i Nemanja Krstić.


’’Kontinuitet nedemokratskog predstavljanja Srba u institucijama’’\n„Sasvim je jasno da će nova vlada imati potpuno novi početak. Videli smo tokom rasprave u paralametu da će se ratna koalicija vratiti kao opozicija, svojoj ratno-puškastoj retorici, i to je ono što će u dobroj meri biti loše za Srbe“, smatra bivša poslanica kosovskog parlamenta Rada Trajković.\nStano: Specijalni izaslanik za Kosovo je samo ideja\nPeter Stano, portparol Visokog predstavnika EU Žozepa Borela, demantovao je napise medija o imenovanju nemačkog diplomate za specijalnog izaslanika za dijalog Beograda i Prištine. On je kazao da se o tome razgovaralo tokom Borelove posete Beogradu i Prištini i da je u pitanju ideja u moru mnogo drugih.\nKosnet čestitao Kurtiju u Vladi Kosova\nPremijer Aljbin Kurti primio je danas u Vladi Kosova ambasadora SAD Filipa Kosneta, prenosi Gazeta Ekspres.\nTužba za genocid i obavezni vojni rok naspram dijaloga i normalizacije\nNajava novoizabranog premijera Kosova o pripremi tužbe protiv Srbije za genocid izazvala je oštre reakcije u Beogradu. Postavlja se pitanje - može li Priština da tuži Beograd.\nŽozep Borel: Nema alternative brzom nastavku pregovora\n"Pozdravljam glasanje Skupštine Kosova koje potvrđuje novu vladu na čelu sa premijerom Albinom Kurtijem. Radujem se intenziviranju naše saradnje i diskusije o odnosima Evropske unije i Kosova, reformama i dijalogu pod okriljem EU", poručio je visoki predstavnik EU Žozep Borel.\nJevtić: Jesmo u vladi, ali nismo u koaliciji\nMinistar za zajednice i povratak u novom sastavu kosovske vlade Dalibor Jevtić objasnio je da mu je taj mandat poveren zahvaljujući glasovima koje je Srpska lista osvojila. Ističe da nisu u vladajućoj koaliciji.\nHodžićeva predala dužnost Emiliji Redžepi\nOdlazeća ministarka Adrijana Hodžić predala je duznost novoimenovanoj ministarki za administraciju lokalne samouprave Emiliji Redžepi.\nKurti preuzeo dužnost premijera\nNa ceremoniji uz orkestar garde bezbednosnih snaga Aljbin Kurti preuzeo je dužnost premijera Kosova.\nVučić: Ako u Prištini misle da nastupe sa ucenama, grdno su se prevarili\nPredsednik Srbije Aleksandar Vučić poručio je danas da sa Prištinom nema o čemu da se razgovara ako budu nastupili sa ucenama, te da su se "grdno prevarili ako misle da mogu ucenama da pobeđuju Srbiju".\nJedan od najistaknutijih novinara u Srbiji, urednik u više novinskih kuća i osnivač nedeljnika "Vreme" Dragoljub Žarković preminuo je posle duge i teške bolesti.\nDžozef: Izbor Kurtija ne mora nužno da unazadi dijalog\nIzbor Aljbina Kurtija za premijera Kosova ne mora nužno da unazadi dijalog Beograda i Prištine o normalizaciji odnosa, izjavio je predavač na vašingtonskom univerzitetu Džons Hopkins Edvard Džozef.\nTahiri: Specijalni sud najveća nepravda koja se nanosi Kosovu\nPoslanik DPK i bivši ministar pravde u Haradinajevoj vladi Abeljard Tahiri, kaže da su ga u Specijalnom sudu pitali o isplatama sredstava koja je Vlada obezbedila osobama koje je ovaj sud pozvao.\nPutin: Pitanje Kosova da se reši u okviru Rezolucije 1244\nPredsednik Rusije Vladimir Putin izjavio je da se Rusija zalaže da se pitanje Kosova reši u okviru Rezolucije 1244, prenosi Sputnjik.\nGračanica: Putevi prohodni, zbog nevremena pojedini delovi bez struje\nSneg koji je padao prethodne noći nije stvorio probleme u saobraćaju na teritoriji opštine Gračanica. Zbog sinoćnjeg jakog vetra u pojedinim mestima nema struje.\nBeživotno telo pronađeno u Sočanici\nBeživotno telo Srbina N.M. (1965) pronađeno je u ataru sela Mikulina, naselje Sočanica, u opštini Leposavić, saopšteno je danas iz Kosovske policije.\n’’Proces razvijanja nacionalnih narativa opasan po region’’\nNa početku drugog dana Foruma civilnog društva 2020. u Čaglavici kraj Prištine panelisti su raspravljali o dostignućima i nedostacima mehanizama tranzicione pravde i mogućnostima civilnog društva za delovanje po tom pitanju.\nÐurić: Kurti ne želi sporazum sa Srbijom već kapitulaciju\nDirektor Kancelarije Vlade Srbije za Kosovo i Metohiju Marko Ðurić izjavio je sinoć da kosovski premijer Aljbin Kurti ne želi nikakav dogovor sa Srbijom, već samo njenu "ponižavajuću kapitulaciju", što se međutim, kako je istakao, "nikada neće dogoditi".\nVučić s Godfrijem o dijalogu\nPredsednik Srbije Aleksandar Vučić i ambasador SAD Entoni Godfri razgovarali su danas o dijalogu Beograda i Prištine i tom prilikom ambasador je uručio čestitku predsednika Donalda Trampa povodom Dana državnosti Srbije.\nKosovski premijer Aljbin Kurti izjavio danas da ne stavlja BiH i Srbiji u istu rečenicu kada su u putanju takse od 100 odsto.\n’’Mediji da portretišu, a ne da promovišu’’\n"Posao medija je da svakodnevno preispituju vlast o tome šta se događa", smatra direktorka BIRN-a Jeta Džara. "Uloga medija nije da promoviše, već da portretiše", kazala je glavna i odgovorna urednica portala Kossev Tatjana Lazarević.\n’’Sporazum’’: Stižu li dolari nakon najavljenih ekonomskih projekata?\nGlavni i odgovorni urednik lista Danas Dragoljub Draža Petrović i politički analitičar i publicista iz Prištine Veton Suroi, gostujući u emisiji "Sporazum", saglasili su se oko toga da je ekonomija važan mehanizam u procesu rešavanja nagomilanih problema između Prištine i Beograda, ali ne i oko toga koliko je ona presudna na putu normalizacije odnosa.\nUsled strašnog nevremena koje je noćas pogodilo Pećki okrug načinjena je velika materijalna šteta u Goraždevcu, kao i povratničkim selima Ljevoša, Brestovik i Belo Polje.\nĐakovica: Život u molitvi i tišini\nImenovani novi članovi CIK-a, Rikalo ponovo u Komisiji\nPredsednik Kosova Hašim Tači imenovao je nove članove Centralne izborne komisije na Kosovu, saopšteno je iz predsedničkog kabineta.\n“Dogovor!?”: “Populizam Kurtija postaje problem. Mora biti premijer svih na Kosovu”\nBivši premijer Kosova Ramuš Haradinaj, od svog naslednika, Aljbina Kurtija, traži da ne ukine sto odsto uvećane takse na proizvode iz centralne Srbije i BiH dok, kako kaže, Srbija ne prizna kosovsku nezavisnost.\nLjevoša odsečena od sveta zbog nevremena\nŠteta koja je napravljena usled jakog vetra odsekla je Ljevošu kraj Peći od ostatka sveta. Ovo povratničko selo je, zbog jakog nevremena koje je pogodilo taj kraj, već treći dan bez struje.\nKM: Veće materijalne štete po gradu\nUsled jakog vetra koji je sinoć zahvatio više sredina na Kosovu, u severnom delu Kosovske Mitrovice na pojedinim objektima je pričinjena materijalna šteta. Usled kvara na dalekovodu Obilić – Valač, na snazi su i jednočasovne restrikcije struje na svaka tri sata.\nMilićević: Izostanak političara nije umanjio značaj foruma\nNakon dvodnevnog Foruma civilnog društva 2020. - "Direktni dijalog kao sredstvo za regonalnu stabilnost", NVO Aktiv zadovoljna je prisustvom brojnih predstavnika civilnog društva, međunarodne zajednice i građana, ali nezadovoljna evidentnim odsustvom političkih činilaca na Kosovu, posebno zato što je, kako kaže Miodrag Milićević, poruka dvodnevnog skupa bila upućena upravo njima.\nVjosa Osmani i Danijela Barišić o bržem integrisanju Kosova u EU\nPredsednica Skupštine Kosovo Vjosa Osmani razgovarala je danas sa ambasadorkom Hrvatske na Kosovu Danijelom Barišić. Teme razgovora su bile o saradnji između zemalja, kao i o ulozi Hrvatske koja može imati značajnu ulogu u procesu bržeg integrisanja Kosova u strukturama Evropske Unije.\nTači raspisao izbore za gradonačelnika Podujeva\nPredsednik Kosova Hašim Tači raspisao je vandredne izbore za gradonačelnika opštine Podujevo, koji će biti održani 15. marta, navodi se u saopštenju kabineta predsednika.\nKurti: Mala verovatnoća za sporazum tokom ove godine\nNova vlada ima za cilj da ukine takse na srpsku robu nakon što se prema Srbiji uvede mera reciprociteta, poručio je u intervjuu za Glas Amerike na albanskom novi kosovski premijer, Aljbin Kurti. Govereći o dijalogu sa Beogradom navodi da nije nemoguće postići dogovor u toku ove godine, ali da ne očekuje bilo kakav suštinski dijalog, niti brze rezultate jer je Srbija na pragu izbora.\nNastavljaju se radovi na lokaciji "Obe reke". Meštani protestovali\nNakon što su pre više od dva meseca obustavljeni radovi na izgradnji minihidrocentrale na lokaciji "Obe reke" u Štrpcu, pre dva dana su radnici firme "Matkos grup" nastavili da postavljaju cevi kroz koje bi tekla reka Kaluđerka iz koje se meštani snabdevaju vodom. To je dovelo do novog protesta Štrpčana.\nMitrovica: Vetar oduvao krov sa zgrade\nJak olujni vetar koji je prethodnih dana duvao u Kosovskoj Mitrovici napravio je veće materijalne štete na zgradama i ostalim objektima u ovom gradu. Preksinoć, sat vremena posle ponoći, zbog jakog vetra srušio se i limeni krov sa zgrade u ulici Kralja Petra I br. 137. Tokom pada sa višespratnice krov je oštetio više zidova na zgradi, potvrdio je jedan od stanara za KoSSev.


Klaster glavobolje - eKlinika\nKlaster glavobolja je teška vrsta glavobolje, koja se uglavnom oseća na površini lica, a praćena je istovremenim simptomima kao što je crvenilo očiju ili lica, suzenje ili curenje nosa. Uzrok ove bolesti još nije u potpunosti shvaćen.\nKlaster glavobolje su bolni napadi koji se osećaju na jednoj strani glave, često oko očiju. Svako, bilo koje starosne dobi može biti pogođen, međutim klaster glavobolje se razvijaju kod ljudi starijih od 20 godina i češće su kod muškaraca. Uzrok je još uvek nejasan, ljudi koji puše izgleda da imaju veći rizik.


ISTRAGE NAPADA NA NOVINARE OD SADA HITNE: Republički javni tužilac Zagorka Dolovac izdala obavezno uputstvo svim tužilaštvima | Novosti.RS\nISTRAGE NAPADA NA NOVINARE OD SADA HITNE: Republički javni tužilac Zagorka Dolovac izdala obavezno uputstvo svim tužilaštvima\n25. 12. 2020. u 18:47\nREPUBLIČKI javni tužilac Zagorka Dolovac je 24. decembra donela Opšte obavezno uputstvo namenjeno svim apelacionim, višim i osnovnim tužilaštvima u Srbiji, u vezi sa radnjama i merama u postupanju kada je ugrožena bezbednost novinara i medijskih radnika.\nUputstvom je, između ostalog, naloženo hitno postupanje kada su oštećeni, odnosno žrtve krivičnih dela lica koja obavljaju poslove od javnog značaja u oblasti informisanja, a u vezi sa poslovima koje obaljaju.\nHitnost se ogleda u određivanju rokova od najkasnije 24 časa za dodelu predmeta u rad od momenta prijema krivične prijave ili obaveštenja o izvršenju eventualnog krivičnog dela, kao i periodu od najkasnije 48 časova za preduzimanje prve tužilačke radnje u ovim predmetima, uz obavezno kontaktiranje novinara, radi dalje saradnje.\nUputstvom je predviđeno i značajno proširenje mreže kontakt tačaka za postupanje u situacijama kada je novinarima i medijskim radnicima ugrožena bezbednost, tako što je naloženo da u svakom tužilaštvu mora postojati zamenik tužioca koji će specijalizovano postupati u ovim predmetima i koji će sarađivati sa nadležnim državnim organima i ovlašćenim kontakt-tačkama u ime novinarskih udruženja i medijskih asocijacija.\nRepublički javni tužilac je prilikom donošenja obaveznog uputstva rekla kako smatra da će primena naloženih mera značajno doprineti povećanju nivoa bezbednosti novinara i medijskih radnika, te da je saradnja sa novinarskim udruženjima i medijskim asocijacijama u tom smislu od izuzetnog značaja.\nZagorka Dolovac novinari tužilaštvo uputstvo\nA šta je sa napadima na predsednika Vučića i njegovu porodicu !!!


Podrška inkluzivnom obrazovanju u Srbiji - Mreža podrške inkluzivnom obrazovanju\nPodrška inkluzivnom obrazovanju u Srbiji\nU okviru Projekta “Unapređivanje obrazovanja u Srbiji kroz razvoj Mreže podrške inkluzivnom obrazovanju” u saradnji sa Grupom MOST i uz finansijsku podršku UNICEF-a i SDC-a, u Beogradu je 27-28. decembra 2012. organizovana dvodnevna obuka za 30 prosvetnih savetnika iz 15 školskih uprava MPNTR. Obuka „Praćenje primene inkluzivnog obrazovanja i veštine pružanja podrške“ je doprinela povećanju broja predstavnika školskih uprava obučenih za praćenje i pružanje podrške implementaciji inkluzivnog obrazovanja.\nNa osnovu prikaza četiri primera iz prakse obrazovno-vaspitnih ustanova u radu sa decom iz osetljivih grupa, analize i diskusije o izazovima i načinima pružanja podrške ustanovama, prosvetni savetnici su unapredili zajedničko razumevanje ove oblasti i utvrdili postupke i procedure koje treba slediti u sličnim situacijama. Obuku su vodile autorke programa Milena Jerotijević i Snježana Mrše.\nOdržane su i tri obuke za članove Mreže (Beograd, 02-03. februara 2013. i Novi Sad i Niš, 09-10. februara 2013.) kojima je prisustvovalo ukupno 75 članova Mreže. Obuka je doprinela povećanju kompetencija članova Mreže za pružanje podrške obrazovno-vaspitnim ustanovama i pojedincima kojima je potrebna profesionalna podrška u sprovođenju prakse inkluzivnog obrazovanja.\nObuka za članove Mreže bila je slično koncipirana kao i obuka za prosvetne savetnike, a radilo se na četiri obrazovne situacije učenika u okviru sledećih tema:\nVrste i načini pružanja podrške ustanovama i pojedincima\nProcedure za intervenciju članova Mreže\nVeštine pružanja podrške\nNedoumice i nejsnoće u primeni inkluzivnog obrazovanja – najčešće postavljana pitanja.\nNa kraju obuke u svim grupama su prikupljeni predlozi koji će biti polazište za planiranje daljeg rada Mreže podrška inkluzivnom obrazovanju.


Poslednja je inicijativa za susret sa Makronom, a na listi je i viđenje sa zamenikom pomoćnika državnog sekretara SAD Metjuom Palmerom, a pre nekoliko meseci i sastanak predstavnika opozicije sa tadašnjim izvestiocem Evropskog parlamenta za Srbiju Dejvidom Mekalisterom i šefom delegacije EU Semom Fabricijem. U slučaju francuskog predsednika prenebregnut je diplomatski bonton da gost inicira susret, ali je činjenica da je praksa da se strani zvaničnici sreću sa opozicijom. Na to ukazuje i lider LSV Nenad Čanak, koji je bio među zvanicama prilikom dočeka Makrona i čije je prisustvo ustalasalo javnost, ali dodaje - sa pravom alternativom.\nDa li je francuski predsednik poslao poruku opoziciji?\n- Običaj je da se strani zvaničnici sreću sa alternativom u nekoj zemlji. Sećam se dobro vremena kada se, koji god stranac da je dolazio, sretao sa opozicijom čiji sam deo bio i to je važilo za sve, od državnog sekretara SAD do poseta u koje smo išli, vlada zapadnih zemalja, ali i na Istoku. Međutim, u pitanju je bila alternativa režimu Slobodana Miloševića. A deo opozicije koji sebe naziva Savezom za Srbiju očigledno po svojim stavovima nije alternativa režimu i upravo zbog toga pretpostavljam postoje određene rezerve stranih državnika i diplomata prema njima. To je i opšte stanje u opoziciji, gde je veliki broj ljudi marginalizovan devalviranjem političkog dijaloga u Srbiji. Prilikom posete bilo je jasno da je Makron došao da pomogne u rešenju pitanja Srbije oko Kosova, ali i da se promoviše jedan tip ekonomske saradnje - napominje Čanak.\nLider DSS-a Miloš Jovanović ne gleda blagonaklono na ove susrete.\n- Elementarno vaspitanje nalaže da se prljav veš, kada ga ima, iz kuće ne iznosi. Moramo da prekinemo sa tom provincijalnom i slugeranjskom navikom da se strancima žalimo jedni na druge. Deo opozicije, odnosno SzS, pokazao je da suštinski ne zna šta je država, kao što ni predsednik Aleksandar Vučić nije pokazao ništa više dostojanstva kada je pred stranim državnikom ironično i negativno komentarisao srpsku opoziciju. Kakvi god da su vlast i opozicija, oni su naši i unutar zemlje možemo najoštrije da se kritikujemo, ali to su naši unutrašnji poslovi i kao takvi ne tiču se stranaca - smatra Jovanović.\nLideri opozicije nisu juče želeli da se oglašavaju ovim povodom, ni da komentarišu da li susreti sa stranim zvaničnicima daju rezultate.\n- Sve što smo imali da kažemo o tome rekli smo u saopštenju koje smo juče ujutru dali - rekao je za "Blic" predsednik SSP Dragan Đilas.\nU tom saopštenju, SZS je naveo da su odnosi Srbije i Francuske važniji i trajniji od bilo koje vlasti i da su uvereni da njihova molba za sastanak sa francuskim predsednikom koja je predata 9. jula, iz tehničkih razloga nije se našla u posedu Emanuela Makrona.\n- Sigurni smo da je u pitanju posledica nenamernog diplomatskog nesporazuma - naveli su u saopštenju izdatom drugog dana posete Makrona Srbiji, dodajući da je planiran susret sa njegovim najužim saradnicima.\nA šta o tome misle politički analitičari?\nPolitikolog Boban Stojanović i jedan od članova tima koji su pisali zahteve za proteste "1 od 5 miliona", kaže da možda nije bilo očekivano da se opozicija sretne sa Markonom jer je u pitanju bilateralna poseta, ali da treba da insistira na što više susreta sa stranim zvaničnicima.\n- Mislim da jeste mudro i da bi trebalo to da rade ne baš na dnevnom, ali na nedeljnom nivou, da pokušavaju da dođu do međunarodnih zvaničnika. Dobar deo institucija zna šta se dešava u Srbiji, kroz sastanke može da se dođe do toga da se medijski i izborni uslovi promene. Maksimum koji trenutno možemo da dobijemo je da se u međunarodnim dokumentima prepoznaju problemi. To je uradio Fridom haus, tu je izveštaj Evropske komisije... Treba pozivati na susrete sa stranim zvaničnicima i diplomatama jer su oni ti koji mogu u budućnosti da vrše pritisak na vlast. To se još ne dešava, ali ne znači da se neće desiti - kaže Stojanović.\nPrvo da uđu u parlament\nPolitički analitičar Dragomir Anđelković kaže da nije bilo očekivano da se Makron sretne sa opozicijom koja ne deluje u parlamentu.\n- Čak i zapadni centri moći shvataju da su suviše slabi i nikada ne igraju sa nekim igračima koji ne mogu da iznesu ono na šta najavljuju da se obavežu. A u slučaju Makrona bio je Čanak i ostali predstavnici opozicije, a prema mom mišljenju, nije ni bilo očekivano da se sretne s onima koji ne deluju u okviru parlamenta - kaže Anđelković.\nStefanović odgovorio Jovanoviću\novodom izjave Miloša Jovanovića, predsednika Demokratske stranke Srbije, kojom tvrdi da Savez za Srbiju (SzS) ne zna šta je država, te da se ne „iznosi prljav veš pred strance“, Borko Stefanović, član Predsedništva SzS i zamenik predsednika Stranke slobode i pravde je rekao da Jovanović ne želi da vidi realno stanje u Srbiji, kao ni važnost zastupanja drugačije spoljne politike od Aleksandra Vučića.\n„Kao što se borimo protiv Vučićevih neistina u Srbiji, moramo se boriti i protiv Vučićevih neistina u svetu. Svi državnici koji dolaze u Srbiju moraju čuti realnu sliku, moraju znati da Srbija po izveštaju Fridom hausa više nije među slobodnim zemljama“, rekao je Stefanović.\nStefanović je poručio i da „ćemo se mi za svoju slobodu sami izboriti – bez Vučićevih sinekura i strane pomoći“.\n„Međutim, to ne znači da se nećemo za istinu, slobodu i pravdu boriti i kroz diplomatske odnose sa stranim zvaničnicima. Svako ko to smatra izlišnim, pokušava da pokupi jeftine političke poene lažnim patriotizmom“, zaključio je Stefanović.\nSABOR NA RAVNOJ GORI Obeleženo 75 godina od početka gerilskog otpora Draže Mihajlovića\nSanda Rašković-Ivić: Izbačena sam iz DSS jer sam za to da opozicija ima zajedničkog kandidata